༄༅། །བླ་མ་དམ་པ་བོད་ཀྱི་ལོ་རྒྱུས་བཞུགས་པ་ལགས་སོ།། བླ་མ་དམ་པའི་ཞབས་ལ་སྤྱི་བོས་གུས་པར་ཕྱག་འཚལ་ལོ། །གང་ཞིག་ཕྱི་ནང་གསང་བ་མཐར་ཐུག་རྟེན་འབྲེལ་དེ་ཁོ་ན། །སོར་འཕྲེང་ཅན་དང་འཇམ་དབྱངས་མཐུ་སྟོབས་དབང་ཕྱུག་རྡོ་རྗེ་འཆང་། །དཔལ་ལྡན་བླ་མ་མཚུངས་མེད་རང་གི་སེམས་ཉིད་ལྷན་ཅིག་སྐྱེས། །དབྱེར་མེད་རྟེན་ཅིང་འབྲེལ་འབྱུང་སྟོན་མཛད་དམ་པའི་ཞབས་པད་འདུད། །འབྲོག་མི་ལ་སོགས་དཔལ་ལྡན་བླ་མ་ཡི། །བོད་ཀྱི་ལོ་རྒྱུས་གསལ་བར་མཛད་ཟིན་མོད། །འོན་ཀྱང་ཆོས་རྗེའི་གསུང་ལ་རབ་དད་ནས། །ཇི་བཞིན་བྲིས་པ་འདི་ཡང་གུས་པས་ལོང་།། ༈ །འདིར་བླ་མ་བོད་ཀྱི་ལོ་རྒྱུས་ས་སྐྱ་པཎྜི་ཏའི་གསུང་ཇི་ལྟ་བ་བཞིན་བརྗོད་ན། དེའང་ཆོས་འཁོར་གྲོམ་པ་རྒྱང་ཞེས་བྱ་བ་འདི་པད་འབྱུང་གིས་རབ་གནས་རྒྱང་ནས་མཛད་པ་ཡིན་གྱི་རྣལ་མ་ནི་རྣམ་དག་སྒྲིབ་སེལ་གྱི་གཙུག་ལག་ཁང་ཞེས་སོ། །སྔོན་གྱི་རྒྱལ་བློན་གྱིས་ལྷ་ས་རྩིག་པའི་དུས་སུ། རུ་གནོན་དུ་བརྩིག་པའི་གཙུག་ལག་ཁང་བཞི་ལས་གཡས་རུ་ན་ཅང་འཕྲང་། རུ་ལྷག་ན་རྒྱང་། གཡོན་རུ་ན་ཁྲམ་འབྲུག སྦུ་རུ་ན་ཀ་ཚལ་དང་བཞི་ལས་རྒྱང་། གི་བདག་པོ། ལྷ་རྩེའི་ལྷ་བཙུན་མཆེད་གསུམ་ཟེར་ཀྱང་གསུང་ལ་གཉིས་བཀའ་བགྲོས་ཏེ། འོ་ཅག་ལ་བླའི་མཆོད་གནས་གཅིག་དགོས་པར་འདུག་པས་སུ་དྲག་ཟེར་ཏེ། དེ་དུས་ན་རྒྱན་གོང་ན་ལོ་སྟོན་རྡོ་རྗེ་དབང་ཕྱུག་བཞུགས་ཡོད་ཁོང་གི་མཁན་བུ་རྒྱ་ཤཱཀྱ་གཞོན་ནུ་ཞེས་བྱ་བ་དང་། སེ་ཡེ་ཤེས་བརྩོན་འགྲུས་ཞེས་བྱ་བ་གཉིས་བརྫངས་ཏེ་སྤྱན་དྲངས་ནས། སེ་ཡིས་མཁན་པོ་མཛད་རྒྱ་ཡིས་སློབ་དཔོན་མཛད་ནས་ཡོད་པའི་དུས་སུ། སྟག་ལོ་གཞོན་ནུ་བརྩོན་འགྲུས་དང་འབྲོག་མི་ཤཱཀྱ་ཡེ་ཤེས་གཉིས་རབ་ཏུ་བྱུང་ནས། དེ་ཡང་བླ་ཆེན་འབྲོག་མི་འདི་ཡུལ་དྲིལ་ཆེན་ཆུ་སྡེའི་གདུང་སྐྱེ་ཚོ་དང་བན་ཚོ་གཉིས་ལས་བན་ཚོ་ཡིན་འབྲོག་མི། མཚན་ཡང་མཁན་སློབ་ཀྱི་མཚན་ལས་གྲས་ནས་བཏགས་སོ། །མཁན་སློབ་དེ་གཉིས་ལ་སྤྱིར་མཁན་བུ་མང་པོ་ཡོད་ཀྱང་། མིང་ལོ་ཙཱ་བ་ཟེར་བ་ཡང་་་་་་སྟག་འབྲོག་གཉིས་ཁོ་ན་བཅད་པ་དང་སྡུག་སྲན་ཆེ་བར་དགོངས་ཤིང་། ཁྱད་པར་དུ་སློབ་དཔོན་གྱིས་བསྟན་པ་ལ་དགོངས་ཏེ་ཐུགས་གཉེར་ཆེར་མཛད་ནས་གསེར་ཕྱེ་མང་པོ་བརྫངས་ཏེ། རྒྱ་གར་དུ་སློབ་གཉེར་ལ་འགྲོ་དགོས་གསུང་ནས་ཞལ་བཀོད་གསུམ་མཛད་དེ། སངས་རྒྱས་ཀྱི་བསྟན་པའི་རྩ་བ་དང་འདྲ་བ་ཡིན་པས་དམ་པའི་ཆོས་འདུལ་བ་དང་། བསྟན་པའི་སྙིང་པོ་དང་འདྲ་བ་ཡིན་པས་ཤེས་རབ་ཀྱི་ཕ་རོལ་དུ་ཕྱིན་པ་དང་། བསྟན་པའི་ཉིང་ཁུ་དང་འདྲ་བ་ཡིན་པས་གསང་སྔགས་དང་དེ་དག་མཁས་པའི་ཡན་ལག་དུ་སྒྲ་ཚད་ལ་སོགས་པ་མང་དུ་སློབས་ལ་ཤོགས་གསུང་ཆོས་རྗེས་པའི་ཞལ་ནས་ཆོས་ཀྱི་བབས་གོ་བས་ཞལ་བསྐོས་སུ་འདུག་གསུང་སྐད། དེ་ནས་བླ་ཆེན་གྱིས་བིག་པ་རྟ་བསླབས་པས་ཆོས་ཉན་དུ་འདོད་པ་ཙམ་མཁྱེན་ཟེར་ཀྱང་འཕྲལ་སྐད་ཙམ་ཤེས་བོད་ཆོས་ཀྱང་ཅི་རིགས་པ་མཁྱེན་སྐད། ལམ་ཡང་མང་ཡུལ་ཚངས་པའི་སྒོ་བྱ་བ་ཕར་བྱོན་པ་བར་ཆད་ཆུང་ཞིང་ཚུར་འཐོན་པ་བསྟན་པ་ལ་ཕན་པ་བཀྲ་ཤིས་པར་བྱུང་བ་ཡིན་པས་དེ་ནས་སོང་གསུངས། དེ་ནས་གཉིས་ཀྱིས་མང་ཡུལ་ནས་བལ་ཡུལ་དུ་བྱོན་ནས་ཆུ་སྦྱོང་བའི་ཕྱིར་བལ་ཡུལ་ན་བྷ་རོ་ཧཾ་ཐུང་ཞེས་ཀྱང་ཟེར་ཙ་ཧ་ངུ་ཡང་ཟེར། བལ་པོ་སྤྱི་ཐེར་ཡང་ཟེར་མཚན་དངོས་ནི་ཤནྟ་བྷ་ཏྲ། བོད་སྐད་དུ་ཞི་བ་བཟང་པོ་ཞེས་བྱ་བའི་བལ་པོའི་པཎྜི་ཏ་གཅིག་ལ་དབང་བསྐུར་བ་ཞུས་ནས། གསང་སྔགས་ལོ་གཅིག་ཏུ་གསན། སྒྲ་ཡང་ཅུང་ཟད་གསན། དེ་ནས་བདག་ཅག་རྒྱ་གར་དུ་འགྲོ་བས་རྒྱ་གར་ན་མཁས་པ་ཇི་ལྟ་བུ་བདོག་ཇི་ལྟར་བྱས་ན་ལེགས་ཞུས་པས། པཎྜི་ཏའི་ཞལ་ནས་ཁྱེད་བསྟན་པ་རྣལ་མ་རྒྱ་གར་ན་ཡོད་པས་ཤིན་ཏུ་ལེགས་སོ་རྒྱ་གར་དུ་འགྲོ་ན་ངའི་སློབ་དཔོན་རྩོད་པའི་དུས་ཀྱི་ཐམས་ཅད་མཁྱེན་པ་གཉིས་པར་གྲགས་པ་མཁས་པ་ཤན་ཏི་བ་ཞེས་པ། དེ་ཡང་རྒྱ་གར་ན་ཨོ་ཏན་ཏ་པུ་གྲི་ན་ལེནྜ་སོ་མ་སྤུ་གྲི་སོགས་ཡོད་ཀྱང་མ་ག་ཏའི་གནས་བྷྲི་ཀ་མ་ལ་ཤཱི་ལའི་གཙུག་ལག་ཁང་ན་ཉན་བཤད་དར་མཁས་པ་སྒོ་དྲུག་གི་ཡ་གཅིག་ཡིན་པས་དེའི་དྲུང་དུ་སོང་གསུངས་ནས་དེར་ཕྱིན། དེའི་དུས་ན་བྷི་ཀ་མ་ལ་ཤཱི་ལའི་མཁས་པ་སྒོ་དྲུག་ནི་ཤར་ཕྱོགས་ཀྱི་སྒོ་སྲུང་བ་རཏྣ་རིན་ཆེན་ཨ་ཀ་ར་འབྱུང་གནས་ཤནྟི་བ་ཞི་བ་ཞེས་བཞུགས་པ་ལ་སྒྲ་དང་ཚད་མ་ལ་གཙོ་བོར་འདྲི། དེ་བཞིན་དུ་ལྷོ་ཕྱོགས་ན་ངག་གི་དབང་ཕྱུག་གྲགས་པ་ཞེས་པ་རྗེ་བཙུན་སྒྲོལ་མ་ལ་ཆོས་དངོས་སུ་གསན་པའི་སློབ་དཔོན་མཁས་པ་ཆེན་པོ་དེ་ལ་ཁྱད་པར་དུ་སྒྲ་ཚད་སྙན་ངག་དང་ལུང་ལ་སོགས་པ་ཐམས་ཅད་ལ་འདྲི་བ་འོང་། ནུབ་ཕྱོགས་ན་ཤེས་རབ་འབྱུང་གནས་བློ་གྲོས་ལ་ཁྱད་པར་དུ་མུ་སྟེགས་ཀྱི་གྲུབ་མཐའ་ལ་འདྲི་བ་མང་། བྱང་ཕྱོགས་ན་ཇོ་བོ་ནཱ་རོ་ཏ་པ་ལ་ཐེག་པ་ཆེན་པོ་ལ་འདྲི་བ་དང་ལུང་ནོད་པ་མང་གསུངས་སོ། །དབུས་ཀྱི་ཀ་ཆེན་གཉིས་ནི་རིན་ཆེན་རྡོ་རྗེ་དང་ཛྙཱ་ན་ཤྲཱི་མི་ཏྲ་བོད་སྐད་ཡེ་ཤེས་དཔལ་བཤེས་གཉེན་སྟེ། དེ་གཉིས་ལ་ཀ་ཆེན་ཟེར་ཀྱང་གཞན་པས་ཡོན་ཏན་ཆེ་རྒྱུ་ནི་མེད་གསུངས། བླ་ཆེན་འབྲོག་མིས་སློབ་དཔོན་ཤནྟི་བ་ལ་དམ་པའི་ཆོས་འདུལ་བ་དང་། ཕ་རོལ་ཏུ་ཕྱིན་པ་ཡང་གསན། སློབ་དཔོན་ཉིད་ཀྱིས་མཛད་པ་ཕར་ཕྱིན་གྱི་འགྲེལ་པ་ཉི་ཁྲི་དག་ལྡན་སྙིང་པོ་མཆོག་ལ་སོགས་ཀུན་ཡང་གསན། དེ་ནས་སྔགས་ཀྱི་ཆོས་སྐོར་ཀྱཻ་རྡོ་རྗེ་རྒྱུད་གསུམ་བདེ་མཆོག་ལ་སོགས་པ་མང་དུ་གསན་ཞིང་ལོ་བརྒྱད་བཞུགས་སོ། །གཞན་རྣམས་དང་ཡང་ཆོས་འབྲེལ་བག་རེ་ཡོད་གསུང་དེ་དུས་ན་མཁས་པ་གྲ་འདོས་པས་ཚིག་གི་ཟུར་ཚོལ་པས་ཤནྟི་བ་ལྟ་བ་ལ་འཁྲུལ་སེམས་ཙམ་ཡིན་ཟེར། ངག་གི་དབང་ཕྱུག་སྤྱོད་པ་ལ་འཁྲུལ་ལས་དང་པོ་པ་རང་ནས་གཉིས་སྤངས་ཀྱི་སྤྱོད་པ་བྱེད། ནཱ་རོ་པ་དབང་ལ་འཁྲུལ་དབང་གི་དུས་སུ་མཐོང་ལམ་སྐྱེ་ཟེར་ཀྱང་མཁས་པ་ཆེན་པོ་དེ་རྣམས་ལ་འཁྲུལ་པ་ཆེན་པོ་མི་མངའ་གསུང་། དེ་ནས་ཡུལ་དུ་བྱོན་དགོངས་ཙམ་ན། རྒྱ་གར་ཤར་ཕྱོགས་ར་ཌ་ན་འཕགས་པ་སྤྱན་རས་གཟིགས་དབང་ཕྱུག་ཁར་ས་པ་ཎི་བཞུགས་པ་དེ་གྲགས་པ་ཆེ་བས་དེ་ལ་ཕྱག་དང་བསྙེན་བཀུར་བྱ་བའི་ཕྱིར་བྱོན་པའི་ལམ་ན་ཀུ་བ་ཚལ་བྱ་བའི་ནགས་སྟུག་པོ་གཅིག་གི་ནང་ན་དགེ་སློང་ཆོས་གོས་གསུམ་ལྷུང་བཟེད་དང་བཅས་པ་གཅིག ཤིང་གི་ལྷ་ལ་བསོད་སྙོམས་སློང་ཞིང་འདུག་པའི་དུས་སུ་ལྗོན་ཤིང་གི་སྡོང་པོའི་ནང་ནས། ལུས་མི་སྟོན་པར་ལག་པ་རིན་པོ་ཆེ་སྣ་ཚོགས་ཀྱིས་བརྒྱན་པ་གཅིག་གིས་བསོད་སྙོམས་འདྲེན་པ་མཐོང་བས། དེ་ལ་དད་པ་དང་ངོ་མཚར་ཆེར་སྐྱེས་ནས་འདི་དངོས་གྲུབ་ཐོབ་པ་གཅིག་འདུག་སྙམ་ཏེ། དགེ་སློང་དེ་ལ་ཕྱག་དང་བསྐོར་བ་དང་བསྙེན་བསྐུར་མཛད་ནས། བདག་རྗེས་སུ་གཟུང་བར་ཞུ་བྱས་པས་ཅི་དོན་དུ་གཉེར་ཟེར། ཆོས་གཉེར་དེ་ནས་ཀྱང་གསང་སྔགས་གཉེར་བྱས་པས། དབང་བསྐུར་དགོས་ཟེར། སྔར་བལ་པོ་དང་ཤན་ཏི་པ་ལ་ཐོབ་བྱས་པས། དེས་མི་ཕན་ང་རང་གི་དགོས་ཟེར། དེ་ཆོས་རྗེས་པ་ན་རེ་འཐད་དེ་ད་ལྟ་དེ་སྐད་བྱས་ན་མི་ཉན་འདུག་གསུང་། དེས་གནང་ནས་དབང་བསྐུར་བ་མཛད། སློབ་དཔོན་དེའི་མཚན་པྲ་ཛྙ་ཨིནྟྲ་རུ་ཛི་ཞེས་པ་བོད་སྐད་དུ་བསྒྱུར་ན། ཤེས་རབ་དབང་པོ་མཛེས་པ། གསང་མཚན་དཔའ་བོ་རྡོ་རྗེ་ཞེས་པ་སྟེ་མུ་གུ་ལུང་དུ་བྱོན་རིན་ཆེན་འབར་བ་མཛད། གངས་མཐོང་འགྲོ་གསུང་ནས་ཉི་ཟེར་ལ་ཆིབས་ནས་གཤེགས། དེས་ན་དགེ་སློང་དཔའ་བོ་རྡོ་རྗེ་ཞེས་ཡོངས་སུ་གྲགས་སོ། །དེ་ལྟ་བུ་དེ་ལ་ཀྱཻ་རྡོ་རྗེ་རྒྱུད་གསུམ་སློབ་དཔོན་ཌོམ་བྷི་བའི་རྗེས་གནང་དང་བཅས་པའི་སྒྲུབ་ཐབས་དང་འགྲེལ་པའི་སྐོར་ཐམས་ཅད་ཀྱང་གསན། ལམ་འབྲས་རྩ་བ་ལམ་འབྲིང་པོ་ལ་ཟེར་མེད་པ་གཅིག་ཀྱང་གསན། བསམ་མི་ཁྱབ་ལ་སོགས་པའི་ལམ་སྐོར་འགའ་ཞིག་ཀྱང་གསན་ཞིང་ལོ་བཞི་བཞུགས་སྐད་སྤྱན་རས་གཟིགས་ལ་ཡང་མཇལ་ལོ། །སློབ་དཔོན་ཤནྟི་བས་དགེ་སློང་དཔའ་བོ་རྡོ་རྗེའི་གསང་སྔགས་ཀྱི་བཤད་སྲོལ་ལེགས་ཤིང་གདམ་ངག་ཀྱང་ཆེ་བར་དགོངས་གསུང་སྟེ་ཤནྟི་བའི་སྡེ་སྣོད་སྤྱི་དང་བསྟུན་པའི་རྒྱ་ཆེ་བར་བྱུང་། དཔའ་བོ་རྡོ་རྗེའི་ཉམས་སུ་བླང་བདེ་བ་མན་ངག་ཏུ་དྲིལ་ནས་བྱུང་། དེ་ཉིད་ཀྱིས་ཕྱི་ནང་གི་སྒྲོ་འདོགས་ཀུན་ཆོད་པས་ཐུགས་ཤིན་ཏུ་བདེ། སྤྱིར་བལ་པོ་དང་རྒྱ་གར་གཉིས་སུ་ལོ་བཅུ་གསུམ་བཞུགས་གསུངས། དེ་ནས་སྟག་འབྲོག་གཉིས་ཀྱིས་ཚུར་བོད་དུ་བྱོན་རྒྱ་གར་ནས་བལ་ཡུལ་ཡན་ཆད་ལོ་པན་བྱོན་ན་འདིར་བྱོན་བྱ་བའི་སྲོལ་ཡོད་གསུང་། མཁན་སློབ་གཉིས་ཀྱིས་བསུ་བ་མཛད་ནས་ཆོས་ཀྱི་ལོ་རྒྱུས་མཛད་པས། བླ་ཆེན་འབྲོག་མི་ཤིན་ཏུ་མཁས་པ་ཆེན་པོར་གྱུར་ནས་ཤིན་ཏུ་མཉེས་སྐད། སྟག་ལོ་ལ་ཅི་ཤེས་དྲིས་པས་ཤེས་རབ་སྙིང་པོ་རྒྱ་ཀློག་ཏུ་ཀློག་པ་ཙམ་ལས་མི་འདུག་སྐད། མཁན་སློབ་གཉིས་ཀྱི་ཞལ་ནས་འབྲོག་མི་འདི་མཁས་པ་ཆེན་པོར་གྱུར་འདུག་པ་ལ། ཁྱོད་ཀྱིས་ཅི་ཡང་མི་ཤེས་པ་ཇི་ལྟར་ཡིན་གསུངས་པ་ལ། སྟག་ལོ་ན་རེ་ཁོ་ཀ་པ་ལི་རེ་ཁྱེར་ནས་དེ་ཤེད་དུ་འགྲོ་ཡིན་འདུག ཁོ་བོ་རྡོ་རྗེ་གདན་གྱི་བྱང་ཆུབ་ཆེན་པོ་ལ་དད་པར་བྱུང་ནས་བསྐོར་བ་འདྲ་བྱས་ཟེར་སྐད། འོན་ཀྱང་ཁོང་ཤིན་ཏུ་བཙུན་པས་སྟག་ཚོའི་སྡེ་པ་ཆེན་པོ་ཚུགས་སོ། །བླ་ཆེན་གྱིས་སྐུ་ཚེ་སྟོད་ལ་བཤད་པ་རྒྱ་ཆེན་པོ་མཛད་སྨད་ལ་མུ་གུ་ལུང་དང་ལྷ་རྩེ་བྲག་དང་། གམ་པའི་རྫོང་བྱ་བ་བྲག་ཆེན་པོ་གཅིག་ཡོད་དེར་བཞུགས་ནས་བསྒོམ། ལྷ་ལྕམ་གཅིག་ལ་སྲས་ཨིནྟྲ་རྡོ་རྗེ་བལྟམས་གསུང་སྐབས་སུ་སྤ་དྲོའི་ཚུར་ཉེ་བ་གནམ་ཐང་དཀར་པོའི་འབྲོག་པས་སྤྱན་དྲངས་ནས། ཆོས་ཀྱི་ཉན་བཤད་མང་པོ་མཛད་ཅིང་བཞུགས་པའི་དུས་སུ། པཎྜི་ཏས་ལོ་ཙཱ་བའི་སྐད་མ་གོ་བར་ངུས་པའི་གཏམ་ཡོད་དེ་མ་དག ཇོ་བོ་གྷ་ཡ་དྷ་རས་པཎྜི་ཏ་ཡོང་གིན་ཡོད་པས་བསུར་ཤོག་ཅེས་པའི་འཕྲིན་བཏང་ནས་བྱུང་བ་ལ། ཆོས་ཅི་ཤེས་དྲིས་པས་སྤྱིར་མངའ་རིག་པའི་པཎྜི་ཏ་ཡིན། བྱེ་བྲག་ཏུ་སྔགས། དེ་ནས་ཀྱང་མ་རྒྱུད་ཁྱད་པར་དུ་རྣལ་འབྱོར་དབང་ཕྱུག་གི་གདམ་ངག་ལ་མཁས་ཟེར་བས་སྐོམ་པ་ལ་ཆུ་དང་ཕྲད་པ་བཞིན་དགྱེས་ཏེ་རྡོ་རྗེ་ཐེག་པ་ལ་མཁས་པར་རྟོགས་ནས་དགྱེས་པས་སྐྱིད་གྲོང་ནས་བསུ་སྟེ་བྲོམ་པ་ལྷ་རྩེའི་བྲག་ལ་ཟླ་བ་གཅིག་ཏུ་ཆོས་ཀྱི་ལོ་རྒྱུས་དང་། བླ་མ་ལྔ་བཅུ་པའི་སྒོ་ནས་དཔོན་སློབ་ཀྱི་འབྲེལ་རྟོག་ཅིང་བཞུགས་སྐད། དེར་དཔོན་སློབ་གཉིས་སློབ་དཔོན་མཚན་ཉིད་དང་སློབ་མ་སྣོད་དང་ལྡན་པར་ཤེས་ནས་གཅིག་ལ་གཅིག་ཕན་ཚུན་མཉེས་ནས། པཎྜི་ཏ་མང་གར་མུ་གུ་ལུང་དུ་སྤྱན་དྲངས་ནས་ལོ་ལྔར་བཞུགས་པ་དང་། གསུང་ངག་མ་ལུས་པར་གནང་བར་ཞལ་གྱིས་བཞེས། ལོ་ཙཱ་བས་ལོ་རེ་ལ་གསེར་སྲང་བརྒྱ་བརྒྱ་སྟེ་ལྔ་བརྒྱ་འབུལ་བར་ཁས་བླངས་ནས་ཆོས་ཀྱི་ཉན་བཤད་བྱེད་ཅིང་ལོ་གསུམ་སོང་བ་དང་། པཎྜི་ཏའི་ཞལ་ནས་ང་རྒྱ་གར་དུ་འགྲོ་གསུངས་པ་ལ། བླ་ཆེན་གྱིས་དང་པོ་ལོ་ལྔ་བཞུགས་པར་ཞལ་གྱིས་བཞེས་པ་ལགས་མོད། ད་རུང་བཞུགས་པར་ཞུ་བྱས་པས་ཇོ་བོའི་ཞལ་ནས་ཁྱོད་ཀྱི་ཆོས་མ་ཚར་ན་སྡོད་པ་ལ། ཆོས་ཐམས་ཅད་ནི་ལེགས་པར་ཚར་བས་ང་འགྲོ་ཁྱོད་རང་གི་གསེར་ཕྲི་གསུངས་པ་ལ། ལོ་ཙཱ་བས་གསེར་རྫོགས་པར་དབུལ་དགོངས་ནས་གསེར་སྲང་བཞི་བརྒྱ་ཙམ་རྙེད་ནས་བརྒྱ་མ་རྙེད་པ་ལ་སྲམ་པ་ཝ་གདོང་བ་ཡིན་ཟུར་པོ་ཆེ་ཤཱཀྱ་འབྱུང་གནས་གཡས་རུ་ཐག་གི་བྲག་རྒྱ་བོ་ལ་ཡང་དག་གི་སྒྲུབ་པ་མཛད་ཅིང་བཞུགས་པའི་དུས་སུ། སྔར་ཡང་ཆོས་འབྲེལ་ཙམ་ཡོད་བླ་ཆེན་གྱི་མི་བཏང་ནས་གདམ་ངག་སྦྱིན་གྱིས་ཡར་ཤོག་བྱས་པས། སློབ་མ་ལ་ལ་ན་རེ་བར་ཆད་ཡིན་པས་མི་བཞུད་པར་ཞུ་ཟེར་བ་ལ། ཟུར་ན་རེ་ཟུར་ཆུང་ཤེས་རབ་གྲགས་ཀྱིས་སྒྲུབ་པ་བྱས་ཀྱང་ཆོས་དོན་དུ་གཉེར་བ་ལས་མེད། འབྲོག་མི་ལོ་ཙཱ་བ་ཆེན་པོ་ཡིན་པས་ངེས་པར་གདམ་ངག་ཟབ་མོ་མངའ་བས་འགྲོ་ཟེར་ནས། མུ་གུ་ལུང་དུ་བྱོན་སྔ་ཕྱིར་ཆོས་ཞུས་པ་ཙམ་ལ་གསེར་སྲང་བརྒྱ་ཙམ་ཕུལ། བླ་ཆེན་གྱིས་བསམ་མི་ཁྱབ་ཀྱི་གདམས་པ་དང་། རྒྱུད་ཀྱི་མངོན་རྟོགས་ཀྱི་བཤད་པ་ཡམ་མེ་བ་གཅིག་གནང་བས་ཁོང་དགེས་ནས། བླ་མ་ཆེན་པོའི་བཀའ་དྲིན་གྱིས། །ཨ་པོའི་སེམས་མདོ་སྒྱུ་འཕྲུལ་ཕྱོགས་ནོར་དུ་བཏང་། །ཟེར་ལོ། དེའི་དུས་སུ་བེར་གྱི་ཐོག་ཏུ་ཚར་མ་ཁུར་བས་གཞན་ན་རེ་བེར་ཆུད་འཛའ་བྱས་པས་ཟུར་པོ་ཆེ་ཆུད་མ་ཟོས་ན་བེར་ཆུད་ཟོས་པས་མི་སྟོ་ཟེར་སྐད། དེ་ལྟར་ཐམས་ཅད་སྡོམ་པས་གསེར་སྲང་ལྔ་བརྒྱ་འཁར་གཞོང་གི་ནང་དུ་བླུགས་ཏེ། བླ་ཆེན་འབྲོག་གིས་ཇོ་བོ་ལ་ཕུལ་བས། གསེར་མངས་པའི་སྟོབས་ཀྱིས་སྒྱུ་མ་ཡིན་ནམ་ཅི་ཡིན་སྙམ་ནས་ཇོ་བོ་ད་ཁྱོད་ཡིད་མ་ཆེས་ནས། མང་གར་དྲིལ་ཆེན་གྱི་མི་གང་མང་སར་གསེར་ཁྱེར་ཏེ་བསྟན་ནས། འདི་ཅིར་འདུག་དྲིས་པས་མི་རྣམས་ཀྱིས་གསེར་དུ་གདའ་བྱས་པས། གཟོད་ཡིད་ཆེས་ཏེ་སློབ་མ་གཅིག་གིས་བླ་མ་གཅིག་ལ་འབུལ་བ་བྱས་པ་དེ་བས་ཆེ་བ་བྱས་པ་མེད་གསུང་། དེས་མཉེས་ནས་ཅི་འདོད་གསུང་བ་ལ། གསུང་ངག་རིན་པོ་ཆེ་ལ་ལྷག་མ་བདོག་ན་ཞུ་བྱས་པས་ལྷག་མ་མ་ལུས་པར་བྱིན་པ་དེ་ཡིན་ད་གཅིག་ཀྱང་མེད། གཞན་ཅི་འདོད་གསུང་བ་ལ་འོ་ན་ཇོ་བོའི་དགོངས་པ་འདི་ཡིན་ནམ་སྙམ་ནས། གསུང་ངག་རིན་པོ་ཆེ་འདི་བོད་གཞན་ལ་མི་གནང་བར་ཞུས་པས་འདི་བརྫུན་མེན་པའི་རྟགས་ཡིན་ཞལ་གྱིས་བཞེས། པཎྜི་ཏ་གསེར་སྣོམས་ནས་རྒྱ་གར་དུ་ལན་གསུམ་བྱོན་པའི་དང་པོ་གཤེགས་སོ། །མར་ལོས་རང་སེང་ལྡེང་གི་སྒ་གཅིག་རྟ་ནག་པོ་ཕུལ་ནས་ཆོས་ཞུས་པས་མ་བྱུང་། དེ་ནས་དུས་ཕྱིས་ཡུལ་རྟ་ནག་པ་འགོས་ཁུ་པ་ལྷ་བཙས་ཀྱིས་ཀྱང་ཞུས་པས་མ་བྱུང་། དེ་དུས་ན་རྒྱལ་སྲས་མཻ་ཏྲི་བ་བླ་ཆེན་འབྲོག་རྒྱ་གར་ན་ཡོད་ཙ་ན་ལྷོ་དཔལ་ཀྱི་རི་ལ་ཕྱིན་ཟེར་གྱི་འདུག་གཞན་ཀུན་ཐེ་ཚོམ་པ་ཡིན་འདུག ཤ་བ་རི་པ་ལ་སྙིང་པོ་སྐོར་གསན། རྟོགས་པ་ཁྱད་པར་ཅན་བྱུང་རྡོ་རྗེ་གདན་ན་མ་འཕག་ཙམ་ཡོད་པས་མངའ་བདག་རྩོད་པ་ལས་རྒྱལ་བས་རྒྱལ་བ་བྱ་བ་ཡིན། ནཱ་རོ་ཏ་པའི་ཉེ་འབྲེལ་བྲམ་ཟེ་མུ་སྟེགས་ཡིན། ནཱ་རོ་ཏ་པ་རིགས་ཕབ་ནས་ཆོས་ལ་བཅུག་པ་ཡིན་རིགས་སོར་ཆུད་པ་ལ་རིགས་དབྱུང་གི་ཆོ་ག་དགོས་གསུང་སྙན་པའི་གྲགས་པ་ཆེ་བས། གྲོ་མོ་ན་ཚུར་སྤྱན་འདྲེན་དུ་འོངས་པ་ལ་ལམ་དུ་འཇིགས་པ་ཆེ་བས་གསེར་བཙོ་ཐོད་པ་བམ་རིལ་གྱི་ལྟག་ཁུང་དུ་བླུགས་ཏེ་ལ་ཆས་ཁ་བཅད་ནས་བཙག་དང་རམས་ཀྱི་རི་མོ་བྱས་ཏེ་འོངས་པ་ལ། མོན་ཀུན་ན་རེ་བོད་ཀྱི་ལྷ་འདྲེ་ཐམས་ཅད་ལྷོ་བལ་དུ་སོང་ཟེར་རོ། །དེ་ཙམ་ན་གྲོ་མོ་ན་ཇོ་བོ་གྷ་ཡ་དྷ་ར་བཞུགས་པ་དང་ཆུ་འགྲམ་གཅིག་ཏུ་མཇལ་ནས་ལོ་རྒྱུས་དྲིས་པས། ང་རྒྱལ་བ་མཻ་ཏྲི་བ་ཡིན་གསུངས་པ་དང་། ཆོས་ཀྱང་མཁས་གདམ་ངག་ཀྱང་ཆེ་བར་འདུག་པས་མགུ་ནས་སྤྱན་དྲངས་ཏེ་བོད་དུ་བྱོན་པའི་ལམ་ཀར་སྔར་གྱི་མོན་ཀུན་ན་རེ་ཁ་ནིང་སོང་བའི་འདྲེ་ཡིན་ཟེར་བ་དེ་ཀུན་བོད་ཀྱི་ལོ་ཙཱ་བ་གསེར་མང་པོ་ཁྱེར་ནས་པཎྜི་ཏ་སྤྱན་དྲངས་ནས་ཡོང་གིན་ཡོད་པར་འདུག་ཟེར་ནས། ལམ་ཐམས་ཅད་ན་སྒུགས་ནས་ཡོད་པའི་གཏམ་ལོ་ཙཱ་བས་ཐོས་ནས། ལོ་ཙཱ་བ་དཔོན་གཡོག་གིས་གྲོས་བྱས་འགོས་ཀྱི་སློབ་མ་ཤེས་རབ་སྨོན་ལམ་ན་རེ། བླ་མ་ལོ་པཎ་མི་བཞུགས་ན་བོད་ཐམས་ཅད་ཀྱི་མིག་དུས་གཅིག་ལ་ལོང་བ་དང་འདྲ་བ་ཡིན་པས། ངས་བླ་མར་རྫུས་ལ་འགྲོ་ཟེར་ནས་ལོ་ཙཱ་བ་དང་སེ་གཉིས་ཆ་ལུགས་བརྗེས་ཏེ། ལོ་ཙཱ་བས་མུ་ལྟོ་བར་བརྫུས་པས་ཐར། སེ་བླ་མ་ལ་གུས་པ་དང་སེམས་བསྐྱེད་བཟང་པོའི་སྟོབས་ཀྱིས་མ་སོད་པར་ཐར་སྐད། སྤྱིར་བོད་དུ་བླ་མའི་དོན་དུ་སྲོག་གཏོང་ནུས་པ་སེ་ཤེས་རབ་སྨོན་ལས་མ་བྱུང་གསུངས། དེར་ལོ་པཎ་གྱིས་བོད་དུ་བྱོན་པས་གོ་ཡུལ་དུ། ཇོ་བོ་གྷ་ཡ་དྷ་རིའི་སྔར་གྱི་སློབ་མ་ཀུན་དང་ཕྲད་པས། རྒྱལ་སྲས་མཻ་ཏྲི་བ་མིན་པར་འདུག་པས། འགོས་ཀྱིས་བླ་མས་ང་ལ་བརྫུན་བྱས་ཞེས་སྨྲས་པས། ཇོ་བོའི་ཞལ་ནས་ཁྱོད་ཆོས་འདོད་པ་མ་ཡིན་ནམ་ཆོས་ནི་མཻ་ཏྲི་བས་ང་མཁས་གསུངས་པ་ལ། ཆོས་ལ་འགོས་ཀྱང་ཤིན་ཏུ་མགུ་དེ་ནས་བླ་ཆེན་འབྲོག་དང་མཇལ་ནས། བླ་ཆེན་གྱིས་རྗེ་ཐུགས་དམ་དང་འགལ་བར་མཆིའོ་ཞུས་པས། ཇོ་བོའི་ཞལ་ནས་ཁྱོད་རང་ལ་དམ་ཚིག་གི་ཉེས་པ་བྱུང་བར་མཆིའོ། །ཁོང་གཞུང་གི་བཤད་པས་ཚིམ་ནས་གདམ་ངག་ཁུངས་རང་མི་གཅོད་པར་འདུག་གསུང་ནས་ཕྱིས་ཀྱང་གསུང་ངག་མ་གནང་བགྱི་བར་གདའ། རྒྱུད་གསུམ་ལ་སོགས་ལ་འགོས་ཀྱིས་པ་ཚབ་ཏུ་འགྱུར་ཡང་བྱས། ཉན་བཤད་ཀྱང་མང་དུ་མཛད་ནས། གསེར་མང་པོ་ཕུལ་ཏེ་རྒྱ་གར་དུ་གཤེགས་ཏེ་ལན་གཉིས་པ། ཡང་དུས་ཕྱིས་ཡུལ་ལོ་ཁ་བ་གྱི་ཇོ་ཟླ་བའི་འོད་ཟེར་གྱིས་སྟོད་པུ་རངས་ན་ཚུར་སྤྱན་དྲངས་ནས། དེ་ཙམ་ན་བླ་ཆེན་འབྲོག་ནི་སྐུ་གཤེགས། དེ་ནས་པཎྜི་ཏས་བླ་མ་འབྲོག་མི་ལ་གསེར་བཅོལ་བ་བླངས་པ་ལ་སོགས་པའི་བརྫུན་གྱི་གཏམ་དེ་དག་བོར་བར་བྱའོ། །དེའི་དུས་སུ་གྱི་ཇོའི་སློབ་མ་གཉོས་འབྱུང་པོ་ལ་སོགས་པས་ཁ་རག་དུ་སྤྱན་དྲངས་ནས་བཞུགས་པའི་དུས་སུ། ཇོ་བོ་ལ་འཆི་ལྟས་བྱུང་ནས་ངའི་བུ་ཚ་བོ་ཐོད་ཕུ་ན་ཡོད་པས་དེར་སྐྱོལ་གསུང་། གཉོས་ལ་སོགས་པ་ན་རེ་བླ་མའི་ཚེ་འདིའི་འབྲེལ་པ་ནི་རྒྱ་གར་ན་བདོག ཆོས་ཀྱི་ཕྱོགས་ཀྱི་བུ་བདག་ཅག་ཀ་ལགས་མོད་ཐོད་ཕུ་ན་འབྲོག་མིའི་སློབ་མ་སེ་རོག་གཉིས་བྱ་བ་ཡོད་པ་ཡིན། ངེད་ཅག་བླ་མ་དངོས་ཀྱི་སློབ་མ་ལགས་ན་འདིར་བཞུགས་པར་ཞུ་བྱས་པས་དེས་མི་ཕན་ཡར་སྐྱོལ་གསུངས་ནས་ཐོད་ཕུར་བྱོན་ཏེ། སྒོམ་ཆེན་སེ་རོག་གཉིས་ལ་ཇོ་བོའི་ཞལ་ནས་བུ་ཀུན་བསྒྲུབ་པ་ལ་བརྩོན་འགྲུས་མ་ཆུང་ཞིག ངས་བོད་དང་རྒྱ་གར་ལ་ཕར་འགྲོ་ཚུར་འགྲོ་འབའ་ཞིག་བྱས་བསྒྲུབ་པ་ཙམ་མ་བྱས་ཀྱང་སྔགས་པ་འཆི་ན་འདི་ལྟར་འཆི་བ་ཡིན་གསུངས་ནས། ལུས་སྐྱིལ་ཀྲུང་མཛད་རྡོ་རྗེ་དྲིལ་བུ་ཕྱག་གཉིས་སུ་བཞེས་ཏེ་འོད་ཀྱི་གོང་བུའི་འཕོ་བ་མཛད་པས། སྤྱི་གཙུག་ནས་འོད་རིལ་བ་ཙམ་གཅིག་འཐོན་ནས་ནམ་མཁའ་ལ་ཐམས་ཅད་ཀྱིས་མཐོང་གི་བར་དུ་སོང་ནས་སྐུ་འདས། ཕྱིས་ཇོ་བོའི་ཐུགས་དམ་དཔལ་ཀྱཻ་རྡོ་རྗེའི་བྲིས་སྐུ་དང་བརྟག་གཉིས་ཀྱི་དཔེ་རྣམས་དགེ་བཤེས་སེ་རོག་གཉིས་ཀྱི་སློབ་མ་ཉེ་གནས་འཕགས་པ་ཆོས་སྣང་ལ་ལྷ་རྟེན་དུ་གནང་། ཆོས་སྣང་དང་ནག་སྟོན་དཔོན་སློབ་ཡིན་པ་དེས་ནགས་སྟོན་ལོ་ཙཱ་ལ་ཕུལ་ནགས་སྟོན་དང་བླ་ཆེན་ཕར་སློབ་ཚུར་སློབ་ཡིན་པ་ཆོས་འཁོར་ལ་སློབ་དཔོན་རིན་པོ་ཆེ་བྱོན། རྒྱ་དཔེ་དེ་རེས་མ་ཕུལ་འབུམ་བཅུ་བཞི་དུམ་གཅིག་ཕུལ་དྲིལ་བུའི་ཡུ་བ་ཆག་འདུག་གསུངས། རྡོ་རྗེ་པ་རུ་མཚམས་སུ་བྱོན་ཙམ་ན་གཡུང་སྟོན་བྱ་བ་གཅིག་གི་ལག་ན་འདུག གུར་ཚར་གཅིག་ཞུ་འདི་འབུལ་ཟེར་བ་ལ་ས་སྐྱ་མིན་པར་རྒྱུད་ཉན་པས་དང་པོ་རྒྱུད་བཤད་འཕྲོ་ལ་དགེ་བཤེས་གྲྭས་པ་མང་པོ་བྱུང་རྒྱུད་གཉན་པོ་བཤད་མི་ནུས་གསུངས། ཕྱིས་ཡིག་བརྒྱའི་ཐུན་བྱས་ནས་བཤད་ནས་རྡོ་རྗེ་དེ་ལེན་པ་ཡིན་པ་ལ་གསུང་། བྲིས་སྐུ་དང་བརྟག་གཉིས་ནགས་སྟོན་ལོ་ཙཱ་བ་ལས་བརྒྱུད་དེ་ས་སྐྱར་བྱོན་ནས་ད་ལྟ་ཡང་ས་སྐྱ་ན་བཞུགས། དྲིལ་བུ་ཡིན་ཟེར་བ་གཅིག་ཀྱང་རྗེ་རུ་མཚམས་སུ་བྱོན་ཙམ་ན་ཕྱག་ཏུ་བྱོན་ནས་ད་ལྟའང་ས་སྐྱ་ན་ཡོད་དོ། །དེ་རྣམས་ཀྱིས་ཇོ་བོ་གྷ་ཡ་དྷ་ར་ལས་འཕྲོས་པ་བར་སྐབས་ཀྱི་ལོ་རྒྱུས་ཡིན་གསུངས།། ༈ །དེ་ལྟ་བུའི་བླ་མ་ལ་གསུང་ངག་རིན་པོ་ཆེའི་མཛོད་རྙེད་པའི་རྗེ་མུ་ལུང་པ་དེ་ལ་ཡོན་ཏན་གྱི་ཁྱད་པར་ཅི་མངའ་ཞེ་ན་མཁས་པ་མངའ་རིག་པ། བསྐྱེད་པའི་རིམ་པ་ལ་བརྟན་པ་ཐོབ་ལུས་གཅིག་ནས་གཉིས་སུ་སྤྲུལ་པ་དང་སྦྱིན་སྲེག་གི་ཐབ་ནས་ཡོ་བྱད་ལེན་ནུས་རླུང་གི་ནུས་པས་ནམ་མཁའ་ལ་སྐྱིལ་ཀྲུང་འཆའ་ནུས། བསམས་ན་ཤེས་པའི་མངོན་པར་ཤེས་པ་ཅི་རིགས་པ་ཡོད། འཕོ་བ་བྱེད་པར་ནུས་སྐད་དེ་ལ་སྤྱིར་སྨད་འདིར་བསྟན་པ་ལ་བླ་ཆེན་འབྲོག་བཀའ་དྲིན་ཆེ། སྟོད་དུ་རིན་ཆེན་བཟང་པོ་ཆེ་སྟེ་སྔོན་སངས་རྒྱས་དཀར་རྒྱལ་འཇག་ཁྲི་བ་བྱ་བ་བྱུང་ནས་འཕྲལ་ཆོས་འདྲ་ལ་ཏི་ས་གནད་བཅོས་པ་བསྟན་པས་མཁས་པ་ཡན་ཆད་འདུས་ན་ཆོས་ལོག་བཤད་པ་ལ་རིན་བཟང་གིས་མ་བཏུད་པར་ཟླ་བ་དྲུག་ཐུགས་དམ་མཛད་ནས་ཁོ་ཅན་བྱོན། ཐུན་སྟབས་པས་ཁོ་ཁྲི་སྟེང་ནས་ལྷུང་མོན་ཕྲུག་གཅིག་ཏུ་སོང་བཤད་པ་ཡིན་བྱས་པས་ཁ་ན་བ་ཡིན་ཟེར། ཀླུ་དཀར་རྒྱལ་བྱ་བ་ཁོ་ལ་ཞུགས་པ་ཡིན་ཟེར། ཁོ་མོན་ན་དེང་སང་དུས་ལ་ཆོས་ལོག་དར་འགྲོ་གསུངས། དེ། སྐུ་འདའ་ཀར་ངའི་ཕུང་པོ་འདི་ཞག་བདུན་མ་བསྲེག་པར་ཞོག་ཅིག ཞག་བདུན་ན་རིག་པ་འདི་ཉིད་ལུས་འདི་ཉིད་ལ་ཞུགས་ནས་ཕྱག་རྒྱ་ཆེན་པོ་མཆོག་གི་དངོས་གྲུབ་ཐོབ་པར་བྱེད་དོ་བདེ་མཆོག་ནས་དེ་འདྲ་བཤད་གསུངས་པ་ལ། མི་རྣམས་ཀྱིས་མ་བརྟགས་པར་གློ་བུར་དུ་གནས་ལས་བསྐྱོད་དེ་དྲོད་མ་ཡལ་བར་འདུག་གསུངས། དེ་ལྟ་བུའི་བླ་ཆེན་དེ་ལ་སྤྱིར་སློབ་མ་ཤིན་ཏུ་མང་ན་ཡང་སློབ་མའི་མཆོག་ཏུ་ཡོད་གསུང་ཙ་ན་ཐོག་མར་གྲུབ་པ་ཐོབ་པ། དེ་ནས་གཞུང་ཚར་བ། དེ་ནས་མན་ངག་ཚར་བ་གསུང་ཅེ་ན། གཞུང་ཚར་བའི་སློབ་མ་དང་། མན་ངག་ཚར་བའི་སློབ་མ་དང་། གྲུབ་པ་ཐོབ་པའི་སློབ་མ་དང་གསུམ་མོ། །དེ་ལ་གཞུང་ཚར་བའི་སློབ་མ་ནི་ལྷ་རྩེའི་གྱི་ལྗང་དབུ་དཀར་བ་ཁོང་གིས་གཞུང་ཚར་ནས་གསུང་ངག་ཞུས་པས་ནོར་ཁྱེར་ལ་ཤོག་གསུངས། དེར་དབུས་སུ་ཕྱིན་གཡུ་ཕད་ཁུད་གང་རྙེད་བླ་ཆེན་ལ་ཕུལ་ནས་བླ་མའི་ཆོས་ཀྱི་བཙལ་བ་མིན་ཕན་བྱ་གནོད་བྱ་རྙེད་པ་ཡིན་ཟེར། བླ་ཆེན་གྱི་བསམ་མི་ཁྱབ་ལ་སོགས་པ་ལས་གསུང་ངག་མ་གནང་གསུངས། ཤངས་ཀྱི་བྲག་རྩེ་སོ་ནག་པ། འཕྲང་འོག་གི་སྲས་སྟོན་དཀོན་མཆོག་རྒྱལ་པོ། ཁོང་གཉིས་ཡིད་ཀྱང་བཅུག་ས་སྐྱའི་འཁོན་དཀོན་མཆོག་རྒྱལ་པོ། ཕྱི་ཚར་མངའ་རིས་པ་གསལ་བའི་སྙིང་པོ་དང་ལྔ་ཡིན་ནོ། །གདམ་ངག་ཚར་བའི་སློབ་མ་གསུམ་ནི་འབྲོམ་དེས་པ་སྟོན་ཆུང་། ལྷ་བཙུན་ཀ་ལི། སེ་སྟོན་ཀུན་རིག་སྟེ་གསུམ་མོ། །གྲུབ་པ་ཐོབ་པའི་སློབ་མ་ཕོ་གསུམ་མོ་བཞི་སྟེ། དེ་ཡང་ཕོ་གསུམ་ནི་གཙང་པ་དགྱེར་སེའོ། རྟ་ནག་པ་གཤེན་སྒོམ་རོག་པོ། དབུས་པ་ཁོང་གྱག་ཁེར་ཆེན་པོ་གཅིག་ཡིན་རླུང་གི་ནུས་པས་ཟས་མང་པོ་འཇུ་བ་གཅིག་བྱུང་། དེ་རླུང་སྤུ་གྲི་སྟོབས་སུ་གྱུར་པ་ཡིན། ཕྱིའི་སྤུ་གྲི་དང་ནང་གི་གཉིས་ལས་ནང་གི་ཡིན་ན་འདི་ལ་ཡང་ཡོན་ཏན་གཅོད་པར་བྱེད་པ་དང་། ཁ་ཟས་གཅོད་པར་བྱེད་པ་གཉིས་ལས་ཁ་ཟས་གཅོད་པར་བྱེད་པའི་སྤུ་གྲི་སྟོབས་སུ་གྱུར་པ་ཡིན་ཆོས་རྗེས་གསུངས། ཁོང་ལ་འཚོ་བ་ཡང་བླ་ཆེན་གྱིས་གནང་སྟེ། ནས་ཕུལ་དགུ་ལ་བྱས་པའི་ཟན་རེ། ལུག་ཤ་གཟུགས་རེ། ཆང་ཤུ་རེ་བྱིན་ཀྱིན་བསྒོམ་དུ་བཅུག་པས་གྲུབ་པ་ཐོབ་བྱུང་གསུངས། གྲོད་པོ་ཆེའོ་འཕན་ཡུལ་འཇག་ཐང་པའི་གྱད་པོ་ཡིན་ནོ། །མོ་བཞི་ནི་སྟོད་མོ་རྡོ་རྗེ་མཚོ། དབྲད་སྒོམ་མ་དཀོན་ནེ། ཤབ་པ་མོ་ལྕམ་གཅིག མཆེད་མོ་ནམ་མཁའོ། །དེ་ལ་སྟོད་མོ་ཡུལ་མང་འགར་དགྲ་འདུལ་མ་ཡིན་ཁམས་བྱུང་ནས་བུ་ཁྱོ་ཙོ་བསད་ནོར་ཁྱེར་བས་རྐྱེན་བྱས་ནས་སྙིང་རླུང་བྱུང་སྟེ། ཤེས་པ་སྨྱོ་ནས་ཡོད་ཙམ་ན། དེ་བླ་ཆེན་གྱིས་གསན་ནས་དེ་ངའི་ཙར་བྱུང་ན་སྡུག་བསྔལ་ཉིད་ཏིང་ངེ་འཛིན་དུ་གྲོལ་ཤེས་པ་ཡིན་ཏེ་གསུངས། བླ་ཆེན་གྱི་སྤྱན་སྔར་འོངས་ནས་དབང་བསྐུར་བ་བྱས་གདམ་ངག་བསྟན་པས་སྨྱོ་བ་སངས་ནས་སྡུག་བསྔལ་ཉིད་ཏིང་ངེ་འཛིན་དུ་བཀྲལ་བས་ཏིང་ངེ་འཛིན་དཔག་ཏུ་མེད་པ་སྐྱེས་ཏེ། ལས་འཕྲོ་ཅན་རང་གི་ངང་གིས་ཁམས་འདུས་པས་ཚེ་འདི་ཉིད་ལ་ལུས་མ་སྤངས་པར་ཕྱག་རྒྱ་ཆེན་པོ་ཨུ་རྒྱན་དུ་གཤེགས་གྲུབ་བོ། །ཡང་དབྲད་མོ་དཀོན་ནེ་ཡུལ་མང་འགར་ཕུའི་གཡམ་འཁར་མ་ཡིན། དེས་བླ་ཆེན་ལ་དབང་ཞུས་ནས་གདམ་ངག་གསུངས་པ་ནི། བསམ་མི་ཁྱབ་གྱི། མིག་གི་རྣམ་ཤེས་རྟོག་པ་ཡིས། །གཉིས་མེད་ཡེ་ཤེས་ངོ་མཚར་ཆེ། །ཞེས་བསྟན་པའི་ཚིག་ལ་བརྟེན་ནས། མུ་གུ་ལུང་གི་ཆོས་ས་དེ་ཉིད་དུ་ཞག་བདུན་གྱི་བར་དུ་ཏིང་ངེ་འཛིན་གཅིག་ཏུ་སོང་སྐད་དོ། །དེས་ན་མོས་གུས་ཅན་བྱིན་གྱི་བརླབས་ཀྱིས་ཁམས་འདུ་བ་ཚེ་འདིའི་ཟས་གོས་ཀྱི་རྟོག་པ་གང་ཡང་མེད་པར་སྒྲུབ་པ་འབའ་ཞིག་བྱས་དེ་ཡིན་ཏེ། ཚེ་འདི་ཉིད་ལ་ཁོང་མང་འཁར་གྱི་རི་ལ་བཞུགས་ཙ་ན་བླ་མ་སེས་ལྷོ་ཤེད་ན་ཕར་ཆོས་འཁོར་ལ་བྱོན། འབུལ་བ་མང་པོ་བྱུང་ནས་མང་འཁར་ན་མར་བྱོན་ཙ་ན་འདི་ན་ངའི་ཨ་ཆེ་གཅིག་ཡོད་པས་ཕྲད་དུ་འགྲོ་གསུངས་ནས་ཁོང་ཅན་བྱོན་པས། ཁོང་ན་རེ་འདི་ན་མར་བན་བུན་འགྲོ་བ་འདི་པ་ཅི་ཡིན་བྱས་པས་བདག་གི་ཡིན་བྱས་པས་ཁྱོད་ཀྱང་རླུང་གིས་ཁྱེར་ཨ་གསུང་དེས་པས་སྐྱེམ་པ་འོང་མ་མྱོངས་ཟེར། ལུས་མ་སྤངས་པར་ཕྱག་རྒྱ་ཆེན་པོ་གྲུབ་ནས་བོ་དོང་གི་རིའི་བྱེ་བྲག་སྨན་ནགས་རྒྱལ་གྱི་གནོད་སྦྱིན་མོའི་མཆོད་གནས་བྱེད་ཅིང་ད་ལྟའང་བཞུགས་ཏེ་འགའ་ཞིག་གིས་སྐབས་སུ་མཐོང་བ་ཡང་འབྱུང་ངོ་། །ཡང་གཅིག་ནི་མིང་པོ་བདུན་གྱི་སྲིང་མོ་ཡིན་ཤབ་ཀྱི་ཚ་མོ་རོང་པ་རུས་རྗེ་མོ་ཡིན། ཁོང་གིས་ཀྱང་མུ་གུ་ལུང་དུ་བྱོན་ནས་དབང་གདམ་ངག་ཞུས་པས་གནང་ནས་བསྒྲུབས་པས་ཚེ་འདི་ཉིད་ལ་གྲུབ་དཔལ་གྱི་རི་ལ་གཤེགས་སྐད། གཅིག་ནི་དབུས་ཀྱི་འཕན་ཡུལ་གྱི་མཆེད་མོ་སྟེ། དེས་ཀྱང་བླ་མ་འབྲོག་མི་ལ་དབང་བསྐུར་ཞུས་བདེ་མཆོག་གི་གདམ་ངག་དང་བསྐྱེད་པའི་རིམ་པ་ཕག་མོ་མཁའ་སྤྱོད། རྫོགས་པའི་རིམ་པ་རྩ་དབུ་མ་ཐུན་མོང་གི་གདམ་ངག་གནོད་སྦྱིན་མོ་དབང་དུ་བྱ་བ། ལམ་གྱི་ཡན་ལག་སྨན་ཆེན་པོའི་བཅུད་ལེན་ལ་སོགས་པ་གནང་ནས། གནོད་སྦྱིན་མོ་གྲུབ་སྟེ་དབུས་ཀྱི་ཤུམ་བྲག་རུམ་བྱ་བའི་ལམ་སོ་གཅིག་ཏུ་ལ་མའི་སྤྱིལ་པོ་ཆུང་ངུ་གཅིག་བརྩིགས་ནས་མགྲོན་པོ་རྣམས་ལ་ལམ་ཟན་སློང་གིན་སྒྲུབ་པ་མཛད་པས་གྲུབ་ནས། བརྩོན་འགྲུས་དྲག་པོས་བསྒྲུབས་པས་ཐུན་མོང་གི་དངོས་གྲུབ་རྫུ་འཕྲུལ་དང་མངོན་ཤེས་ཅི་རིགས་པ་ཐོབ། སུ་འགྲོ་བ་ལ་ཟན་བྱ་ནག་དང་བཅས་པ་རེ་དང་ཤམ་པོ་ཕོར་པ་རེ་ཐོངས་སྐད། དེའི་དུས་སུ་མགྲོན་ཟན་ཟོས་པའི་མི་གཅིག་གཉིས་དང་རྗེ་པ་དང་གསུང་གླེང་བྱས་སྐད། དེ་ལ་སྔར་གྱི་གསུམ་ནི་ལུས་མ་སྤངས་པར་དེའང་བོད་ཀྱི་གྲུབ་ཐོབ་བཞིན་སྤྱོད་པ་དུབ་ཅིང་རྩིང་ལ་གྲུབ་ཐོབ་ཏུ་བྱེད་པ་མིན་པའི་མཐོང་ལམ་ཡན་ཆད་ཐོབ་པ་འབའ་ཞིག་བྱུང་གྲུབ། ཕྱིས་ཀྱི་འདི་ལུས་ནི་སྤངས་ཏེ། འོན་ཀྱང་བརྩོན་འགྲུས་ཅན་འབད་རྩོལ་གྱིས་ཁམས་འདུས་པའི་དཔེ་དམ་པ་སེ་སྟོན་གྱིས་མཆེད་མོ་ལ་ཆོས་ཞུས་པས། ལྟ་བ་འདི་ལ་སྤངས་སུ་བགྱི། །ལྟ་བ་སྤངས་སུ་མི་བགྱི་རུ། །ཆོས་ཀྱི་དབྱིངས་ལ་དོགས་པ་མེད། །སྤྱོད་པ་འདི་ལ་དོགས་སུ་བགྱི། །སྤྱོད་པ་དོགས་སུ་མི་བགྱི་རུ། །རྒྱུ་འབྲས་ནམ་ཡང་བསླུ་བ་མེད། །ཅེས་གསུངས། ཆོས་རྗེའི་ཞལ་ནས་གྲུབ་ཐོབ་ཀྱི་ཚིག་ཏུ་རང་འདུག་གསུངས་མཛོད་དོ། །དེ་ལ་གཞུང་ཚར་བའི་སློབ་མ་ལྔ་ལས། འཁོན་དཀོན་མཆོག་རྒྱལ་པོའི་ལོ་རྒྱུས་ནི་དགེ་བཤེས་འཁོན་རོག་ཤེས་རབ་ཚུལ་ཁྲིམས་ཡན་ཆད་གསང་སྔགས་སྔ་འགྱུར་བ་ཡིན་ནོ། །ཁོང་གི་ཞལ་ནས་ཡན་ཆད་གསང་སྔགས་སྔ་འགྱུར་འདི་ལ་སྦྱངས་པ་ཁོང་གི་ཆོས་སྐྱོང་དཀར་མོ་ཉི་ཟླ་སྟོང་གི་ཐོད་ཕྲེང་ཅན་ཞལ་གཟིགས་ཡིན། ད་ཕྱི་འགྱུར་བྱ་བ་གཅིག་དར་འདུག་པ་དེ་སད་མི་མི་བདུན་གྱི་ཡ་གྱའོ། །འཁོན་ཀླུའི་དབང་པོ་བསྲུང་བ་ནས་ཁྱོད་ཀྱིས་གསང་སྔགས་ཕྱིས་འགྱུར་འདི་ལ་སློབས་དེ་ལ་སྟོད་ན་རིན་ཆེན་བཟང་པོ་བཞུགས་ཏེ་ཐག་རིངས། འདི་ན་འབྲོག་མི་བཞུགས་པས་དེར་སོང་གསུང་བ་ལ་ཁོང་ལ་ཆོས་ཞུ་བ་ལ་དཀའ་ཚེགས་ཆེན་པོ་ཡོད་པས་ནས་འཕྲང་ཕུར་ཁ་བསྟན་བྱོན། དེ་ན་བཞུགས་པའི་དགེ་བཤེས་ཁྱིམ་ལོ་ཙཱ་འཚུར་ནན་ཨ་ཀ་ར་ལ་ཟེར་བ་དེ། བླ་ཆེན་འབྲོག་མི་ལ་རྒྱ་གར་དུ་ཆོས་འབྲེལ་ཙམ་ལས་མེད། ཕྱིས་བོད་དུ་བརྟག་གཉིས་ལེགས་པར་ཤེས་པར་བསླབས། དེ་ལ་དགེ་བཤེས་དཀོན་མཆོག་རྒྱལ་པོས་གསན་ཞིང་ཡོད་ཙམ་ན་ཁྱིམ་སྐུ་གཤེགས་ནས། བླ་ཆེན་འབྲོག་གི་སྤྱན་སྔར་བྱོན་ནས་བླ་ཆེན་འབྲོག་གི་ཞལ་ནས་ཕ་ཤི་ནས་མེས་པོ་ལ་སྙེགས་པ་ཨང་ཁྱོད་ཀྱི་འགྲོ་ས་མ་ལོག་གསུངས། དེར་གཞུང་གི་བཤད་པ་རྣམས་ཚར་བར་བསླབས་ནས། གདམ་ངག་ཞུ་བར་དགོངས་ཏེ་ཡུལ་དུ་བྱོན་གཡག་ལུང་འཇག་ཤོངས་ཀྱི་ཞིང་བཙོང་བར་འོས་པ་བཙོང་། ལྷག་མ་རྣམས་དགེ་འདུན་འཕྲང་པ་ལ་ཕུལ་ནས་ད་ལྟ་ཡང་གནས་ཆུང་ཡོད་དོ། །བཙོང་པའི་རིན་རྟ་བླ་ཁལ་འོག་ཁལ་བཅུ་བདུན་ཙམ་བྱུང་ནས་དེ་རྣམས་ཕུལ་བས་བླ་ཆེན་ཞལ་ནས། རྟ་འདི་རྣམས་ལ་ང་ལ་ཙ་རིན་མེད་གསུང་ནས་མ་བཞེས་པ་ལ། ཁོང་རང་གི་རྒྱགས་བྱ་མནོ་བའི་ནོར་འཕྲེང་བཟང་པོ་གཅིག་ཕུལ་ནས་འདི་ལ་ཙ་རིན་མཛད་པར་ཞུ་བྱས་པས། བླ་ཆེན་གྱི་ཞལ་ནས་དེ་ལ་ཤགས་མེད་གསུང་ནས་བཞེས་སྐད། དེ་ནས་གདམ་ངག་ཞུས་པས་བསམ་མི་ཁྱབ་དང་གཏུམ་མོའི་མངོན་རྟོགས་ཉི་ཤུ་རྩ་བཞི་ལ་སོགས་པ་ལས་མ་གནང་སྐད། གཉིས་པ་མངའ་རིས་པ་གསལ་བའི་སྙིང་པོའི་ལོ་རྒྱུས་ནི། དང་པོ་ཡབ་ཁྱིམ་བཙུན་རེས་རི་ཞིང་དང་ཡོ་སེ་མོར་བཞུགས། དེར་ཁོང་གིས་དོན་གཉེར་དུ་བྱོན་བསླབ་བསྡུས་གཅིག་ཀློག དར་ལ་གཏད་ནས་ཁོང་ལོག་འོངས་ཙ་ན། བུ་ཚ་ཚོ་གཅིག་དང་རྩེད་མོ་བྱེད་ཀྱིན་འདུག་པ་ལ་ཀློག་མི་སློབ་པར་བྱས་པས། ཀློག་བསླབ་རྒྱུ་མི་འདུག ཅི་ཡིན་བྱས་པས། འབྱོར་ཀློག་ཏུ་བསླབ་བསྡུས་བློ་ལ་བྱུང་འདུག་གསུང་། དེས་ན་བྱིས་པ་ཆུང་ངུ་ནས་ཀློག་ལ་སོགས་པ་ཚེགས་མེད་པར་ལོབས། སྤྱོད་ཕྱོགས་དང་དབུ་མ་ཤར་གསུམ་དུ་མིང་བཏགས་པ་རྙིང་མའི་བཤད་པ་ཀུན་སྐྱེ་བ་སྔ་མའི་བག་ཆགས་སད་པའི་སྟོབས་ཀྱིས་མ་སླབས་པར་ལེགས་པར་མཁྱེན་ཏེ། གཞོན་ནུའི་དུས་ནས་བཤད་པ་མཛད་པས་གྲགས་པ་ཆེན་པོ་བྱུང་གསུངས། དེ་ལྟར་ཐོས་པ་འཛིན་པའི་བདག་ཉིད་ཆེན་པོ་དེས། མུ་གུ་ལུང་དུ་བྱོན་དབང་བསྐུར་བ་ཞུས་དེ་ཙམ་ན་མཚོ་སྐྱེས་ལ་ཉན་བཤད་མང་པོ་མཛད་པའི་སྟོབས་ཀྱིས། མཚོ་སྐྱེས་ཚར་བརྒྱད་གསན། བླ་མ་མངའ་རིས་པའི་ཞལ་ནས་གསང་སྔགས་ལ་གདམ་ངག་མེད་ན་མི་ཤེས་ཟེར་ཏེ་བདེན་པར་འདུག ངས་ཆོས་འགའ་ཞིག་མ་བསླབས་པར་ཤེས་གཞན་ཚར་རེས་མི་ཤེས་པ་མ་བྱུང་བ་ལ། མཚོ་སྐྱེས་ཚར་བདུན་ཚུན་ཆད་མཉན་པ་ལ་ཟིན་བྲིས་ཀྱི་ཡི་གེ་དམ་དུམ་ཡོད་པ་ཀུན་བླ་ཆེན་གྱིས་སྣོམས་ཀྱིན་ངའི་བུ་ལ་དགོས་གསུང་རྟོགས་པ་རེ་སྐྱེ་བར་བྱུང་། བདུན་ནས་བརྒྱད་པ་ལ་སྔར་དང་ཁྱད་པར་མ་བྱུང་གསུངས། དེ་ལྟར་གཞུང་གི་བཤད་པ་རྣམས་ཚར་བར་ཞུས་ཏེ། གསུང་ངག་ཞུ་བར་བཞེད་ནས་ཀོང་པོར་བྱོན་ནས་བསོད་ནམས་ཆེན་པོ་བྱུང་ནས་ཡོ་བྱད་མང་པོ་ཁྱེར་ནས་ཡར་བྱོན་ཏེ། བླ་ཆེན་ལ་ཕུལ་གདམ་ངག་ཞུས་དབང་ཡང་ཞུས་པས་གནང་སྟེ། སྟ་གོན་གྱི་ནུབ་མོ་རྨི་ལམ་ན་བླ་མ་འབྲོག་མིའི་མཛོད་ཡིན་ཟེར་བ་སྒོ་སྐྱ་ཁྲིག་གེ་བ་མང་པོ་འདུག་པ་ལས། དེ་རྣམས་ཀྱི་ནང་ན་སྒོ་གཞན་པས་ཆེ་བ་སྐྱ་ཁྲིག་གེ་བ་གཅིག་གི་ལྡེ་མིག་གཏད་པ་རྨིས་ནས་མནལ་སད་དེ། ནང་པར་བླ་མ་ལ་ཞུས་པས་རྗེ་ལ་གསུང་ངག་རིན་པོ་ཆེའི་མཛོད་མངའ་བར་གདའ་ཡང་། དངོས་ལ་ཐམས་ཅད་མི་གནང་བར་གདའ་བྱས་པས། བླ་ཆེན་གྱི་ཞལ་ནས་ཇི་ལྟར་འདུག་གསུང་བ་ལ། སྔར་གྱི་རྨི་ལམ་རྣམས་བཤད་པས་བླ་ཆེན་གྱི་ཞལ་ནས་ཁྱོད་ལ་གདམ་ངག་མི་སྟེར་ན་སུ་ལ་སྟེར་འོན་ཀྱང་ཁྱོད་ངའི་གཞུང་འཛིན་པར་འོང་གསུངས་ནས། བསམ་མི་ཁྱབ་ཀྱི་གདམ་ངག་ལ་སོགས་པ་ལས་མ་གནང་སྐད། གདམ་ངག་ཚར་བའི་སློབ་མ་གསུམ་ནི། ལྷ་བཙུན་ཀ་ལི་ཇོ་མོའི་མིང་པོ་ཡིན་ཏེ་གདམ་ངག་ཡོངས་སུ་རྫོགས་པར་ཚར་ཡང་གཞན་ལ་འཕེལ་བ་མེད་དོ། །ཤཱཀ་རྒྱལ་འབྲོམ་ནི་འཕན་ཡུལ་བ་ཡིན་རིགས་དང་སྐྱེ་ས་ཡོངས་སུ་བཟང་ཞིང་ལོངས་སྤྱོད་ཆེ་བ་ཡིན། ཁོང་གིས་བླ་མ་འབྲོག་གི་སྙན་པའི་གྲགས་པ་ཐོས་ནས་དད་པ་སྐྱེས་ཏེ། ནོར་མང་པོ་ཁྱེར་ནས་མུ་གུ་ལུང་དུ་བྱོན་ནས་རྣམ་གཞག་ཆེན་པོ་བྱས་ནས་གཡུ་འབྲོག་མི་ཞོ་ཡུམ་བྱ་བ་ཡང་བུམ་སྙིང་ལ་ཕུལ་དབང་བསྐུར་ཞུས་ཏེ་གསུང་ངག་ཞུ་བ་ལ་ཞབས་ཐོག་རྒྱ་ཆེན་པོ་མཛད་པ་ཡང་ཆོས་ཐུན་རེ་ལ་ནང་གི་མཆོད་པ་རེ། གཏོར་མ་མི་རེས་ཐེག་ཚད་རེ་གསེར་ཞོ་རེའི་མཎྜལ་ཞབས་ཁྲིས་ལ་དར་ཤམ་རེ་བྱས། དེ་དུས་ཀྱི་དར་བཟང་ཞིང་དཀོན་དེ་ད་ལྟའི་ཟ་འོག་ཤམ་རེ་དང་རིན་མཉམ་གསུངས། དེ་ལྟར་དུས་ཁྱད་པར་ཅན་དང་ནར་མའི་བསྙེན་བཀུར་དཔག་ཏུ་མེད་པ་མཛད་ཅིང་ཡུན་རིང་དུ་བསྟེན་སྟེ། ཞབས་ཐོག་ཆེ་བས་གསུང་ངག་རིན་པོ་ཆེ་འདི་ཚར་ནས་ཡུལ་དུ་བཞུད་པར་དགོངས་ཏེ། དཔེ་ཆ་འགེལ་བའི་རྟ་གཅིག་གཡར་དུ་ཞུས་པས་བླ་ཆེན་གྱི་ཞལ་ནས་དཔེ་ཆ་མི་ཐེག་པ་དང་ཡུལ་དུ་འགྲོ་བ་ཡང་བདེན་ཏེ་བླ་མས་སློབ་མ་ལ་འབུལ་བ་བྱས་པའི་ཁྲིམས་མི་འདུག་བ་མི་ཡོང་གསུང་ནས་མ་གནང་། དེར་འབྲོམ་སྔར་ཞབས་ཐོག་བྱས་པའི་ཡུས་ཀྱིས་ཐུགས་མུག་སྟེ་མུ་གུ་ལུང་རྡོ་རྗེ་གདན་དུ་སོང་། འབྲོག་མི་ཤཱཀྱ་ཡེ་ཤེས་ཤཱཀྱ་ཐུབ་པར་སོང་ཡང་ད་ཕྱིན་ཆད་འགྲོ་ས་མེད་སྙམ་སྟེ་ལོག་ལྟ་སྐྱེས་ཟེར་ནས་ཡུལ་དུ་མ་ཕྱིན་པར་ལྷོ་སྟོད་དི་ཤྲི་ཤེད་དུ་བྱོན་པས། འབྲོག་མིའི་སློབ་མ་མཆོག་ཡིན་ཟེར་བའི་སྙན་པ་དང་གྲགས་པས་བསོད་ནམས་ཆེན་པོ་བྱུང་ནས་དེར་སློབ་མ་འགའ་ཞིག་ལ། ཕྱག་རྒྱ་ཆེན་པོ་ཡི་གེ་མེད་པའི་བྱིན་རླབས་གཅིག་མཛད་པས། ཞལ་ནས་ཁྲག་དུ་སྐྱུགས་ཏེ་བསྙུང་ནད་ཀྱིས་ཟིན་པ་ལ། འབྲོམ་ན་རེ་ངའི་བླ་མ་དེ་སངས་རྒྱས་དངོས་ཡིན་ཞིང་ངའི་སྣོད་རྟོག་པ་ཡིན་པར་འདུག་པ་ལ་ངས་དེ་ལྟར་མ་ཤེས་པས་ང་ལ་དམ་ཚིག་གི་ཉེས་པ་བག་ཙམ་བྱུང་སྟེ། འོན་ཀྱང་བདག་བླ་མའི་ཐུགས་རྗེས་བར་དོར་རྗེས་སུ་འཛིན་པར་འདུག ངའི་ཡོ་བྱད་འདི་རྣམས་ཁྱེར་ལ་བླ་མའི་ཕྱག་ཏུ་ཕུལ། ཁྱེད་རྣམས་གདམ་ངག་སུ་ཞུ་ཡང་ངས་བྱས་པའི་དཀའ་ལས་ཙམ་མི་དགོས་པར་གནང་ནས་འོང་བར་འདུག་གིས་ཞུས་གསུངས་ཏེ། དེའི་དུས་སུ་རྟོགས་པ་ཁྱད་པར་ཅན་སྐྱེས་ནས་གཤེགས་སྐད། འཁོར་རྣམས་ཀྱིས་སྤུར་ཞུགས་ལ་བཞུ་སྟེ། གདུང་དང་ནོར་རྟ་བཅུ་བདུན་གྱི་བླ་ཁལ་འོག་ཁལ་དང་བཅས་པ་ཁྱེར་ནས། མུ་གུ་ལུང་གི་མདའ་ན་ཡར་དུང་འབུད་ཅིང་འོངས་ཙམ་ན། བླ་ཆེན་གྱི་ཞལ་ནས་ངའི་སྙིང་བཏོན་པ་སྙམ་བྱེད་ཀྱིས་སུ་འདུག་ལྟོས་དང་གསུངས་ནས་བལྟས་པས། འབྲོམ་གྱི་འཁོར་དུ་འདུག་པས་ནོར་རྣམས་དང་གདུང་བླ་མའི་ཕྱག་ཏུ་ཕུལ་བས། གདུང་སྤང་དུ་བཞེས་ནས་བུ་ལ་ཚེ་འདི་ལ་གྲུབ་མཐའ་སྙོགས་པ་གཅིག་རེ་བ་ཡིན་ཏེ་བུས་ཕབ་སྙགས་པ་ཨང་གསུང་ནས་མང་དུ་བཤུམས། ཁྱེད་ཚོའི་ནང་ན་གདམ་ངག་སུ་འདོད་པ་ལ་དཀའ་བ་མི་དགོས་པར་བཤད་ཀྱིས་གསུངས་པ་ལ་ཞུ་བ་མང་པོ་ཡང་མ་བྱུང་། དེའི་དུས་སུ་སྒོམ་ཆེན་སེ་རོག་གཉིས་ཀྱིས་ཁྲིད་ཞུས་ཅིང་བསྒོམས་པས་ཏིང་ངེ་འཛིན་བཟང་པོ་སྐྱེས་སྐད་དེ། ཕྱིས་གྲུབ་པ་ཐོབ་སྟེ་ཕོ་གསུམ་གྱི་གཉིས་ཡིན་བོ། །དེས་ན་འབྲོམ་ལས་འཕེལ་བ་མེད་དེ། འབྲོམ་ལུགས་ཟེར་བའི་ལམ་འབྲས་དེ་ནི་ཇོ་མོ་འབྲོམ་མོ་ཞེས་པ་དབུས་ཀྱི་འཕན་ཡུལ་བ་བླ་མ་ས་སྐྱ་པ་ཆེན་པོ་དངོས་ཀྱི་སློབ་མ་ཡིན་ཏེ་ལམ་འབྲས་ཡོངས་སུ་རྫོགས་པའང་མེད་ལ། དེའང་ཞི་བྱེད་དང་རྫོགས་ཆེན་ལ་སོགས་པ་བསྲེས་པས་ན་གྱི་ན་དེ་བོར་བར་བྱ་ཞིང་གཞན་ཡང་དམ་ཚིག་ཀྱང་མི་སྲུང་ཆབ་ལྷ་ཁང་གི་ཆབ་སྟོན་ཆོས་དགའ་མདོ་སྡེས་ཞུ་རྟེན་བྱས་ནས་གསུང་ངག་ཞུས་པས་དེ་མ་བླངས་པས་རང་གི་ཆོས་ལ་འབུལ་བ་བྱུང་བ་གཅིག་འདོད་ཟེར། ཕྱིས་ཆབ་སྟོན་གྱིས་ལྷོ་བྲག་ཏུ་ཕྱིན་པས་དངུལ་སྐ་ལེགས་པ་གཅིག་འབུལ་བ་བྱུང་འདོད་ཟེར་བ་ལ་མ་ཕུལ། དཔོན་སློབ་མཐུ་རྒྱས་བྱས་གསུང་སྟེ། འདིའི་ལོ་རྒྱུས་གཞན་ཡང་ཡོད་མོད་བཤད་ཀྱིས་ག་ལ་ལང་། གསུམ་པ་བླ་མ་སེས་གདམ་ངག་ཇི་ལྟར་ཐོབ་ན་སེའི་ཡུལ་མདོ་སྨད་ཀྱི་ཕྱི་འབྲུམས་ལྕམ་སྲིང་ལྔའི་ལྔ་ཚིགས་པ་ཡིན། ཁོང་གནག་འཚོར་ཕྱིན་ཙ་ན་གི་ཐུགས་དགོངས་ལ་རིགས་སད་པ་བཞིན་དུ། མང་གར་མུ་གུ་ལུང་གི་ཐད་སོར་སྤྲིན་ལྡིངས་པ་མཐོང་ནས། ཡ་གིའི་འོག་ནས་སངས་རྒྱ་བའི་གདམ་ངག་གཅིག་ཡོད་ངེས་སྙམ་པའི་རྣམ་རྟོག་སྐྱེས་ཏེ། ཡ་གི་ན་སུ་ཡོད་དྲིས་པས། འགའ་ཞིག་ན་རེ་འབྲོག་མི་ལོ་ཙཱ་བ་བྱ་བ་ཡོད་ཟེར་རོ། །དེ་ཐོས་པ་ཙམ་གྱིས་རབ་དུ་དད་ནས། གསེར་ཞོ་གཉིས་ཁྱེར་ནས་འོངས་པ་ན་དེའི་རེས་དབང་ཞུ་བ་འདུག་པ་དང་ཕྲད་དེ་འཁར་ཆེ་ནས་གསེར་ཞོ་གཅིག་གིས་ཁྲལ་བྱས། ཞོ་གཅིག་གིས་དབང་ཡོན་བྱས་ནས་དབང་བསྐུར་བ་ཞུས་པས་ཐོབ་སྐད། སྤྱིར་ནི་དེའི་དུས་ན་དབང་བསྐུར་ལ་ཡོ་བྱད་མང་པོ་དགོས་ཀྱང་མ་འོངས་པ་ན་ཕན་ཐོགས་འོང་བ་དགོངས་གསུངས། དེ་ནས་རྗེ་སེ་ལ་དྲན་པ་གཅིག་པའི་སྒྲུབ་ཐབས་དང་། རྩ་ལྟུང་གི་ཆོས་གཅིག་གསུང་ནས་ཡང་སྐུ་འཚམས་ལ་བཞུགས་ཏེ། འཁོར་རྙིང་པ་འགའ་རེ་མ་གཏོགས་པ་སུ་དང་ཡང་མི་མཇལ་སྐད། ཁང་པའི་ནང་དུ་ཁྲིད་ལ་སོགས་པ་ཆོས་ཐུན་རེ་ཙམ་ལས་མི་གསུང་། དེ་ཙམ་ན་གསུང་ངག་གི་ཆོས་ཐུན་རེ་ལ་མཆོད་པ་རེ་དགོས། མི་གཉིས་སུ་ལོངས་པ་ལ་ལམ་འབྲས་མི་གསུང་སྟེ། རྣ་བཞི་པ་ལ་གདམ་ངག་མི་བཤད་རྣ་བ་དྲུག་པ་སྔགས་ཀྱིས་དབེན་གསུང་ངོ་། །དེའི་དུས་སུ་དགེ་བཤེས་དཀོན་མཆོག་རྒྱལ་པོས་ས་སྐྱར་མི་བཅུ་བདུན་ལ་བརྟག་པ་གཉིས་པ་བཤད་པས། བླ་མས་འཕྲིན་བསྐུར་ཏེ་རྩ་བའི་རྒྱུད་ཉན་པོ་མི་བཅུ་བདུན་ལ་བཤད་པ་ཁྱོད་ལ་རྡོ་རྗེའི་སྲོག་ཡོད་དམ་ཞེས་བཀའ་བཀྱོན་མཛད། ཁྱད་པར་དུ་གསུང་ངག་རིན་པོ་ཆེ་འདི་ལ་གཅེས་སྤྲས་སུ་འཛིན་ཏེ། བཀའ་ཤིན་ཏུ་དམ་པའི་སྟོབས་ཀྱིས་ལོ་གཅིག་ཏུ་ཆོས་ནི་མ་བྱུང་། འོན་ཀྱང་བླ་མ་སེས་དེར་བསྡད་ནས་ཡོད་ཙམ་ན་ཚོགས་འཁོར་གཅིག་གི་གྲལ་དུ་ཁ་ཅིག་ན་རེ། བྱང་པའི་རྣལ་འབྱོར་པ་དེ་གླུ་མཁས་པར་གདའ་ནང་དུ་འབོད་དམ་བྱས་པས། བླ་ཆེན་གྱི་ཞལ་ནས་དེ་སུ་ཡིན་གསུང་བ་ལ་སྔར་ཀྱི་ལོ་རྒྱུས་རྣམས་བསྙད་པས། དེ་ད་རུང་མ་སོང་བར་འདུག་གམ་ནང་དུ་བོས་གསུང་ནས་བོས་པས། ཁྱོད་དེ་ཙམ་དུ་ཅི་ལ་སྡོད་གསུངས་པ་ལ་རྗེ་ལ་གསུང་ངག་རིན་པོ་ཆེ་ཞུ་བ་ལགས་བྱས་པས། གདམ་ངག་འདོད་ན་ནོར་ཁྱེར་ལ་ཤོག་གསུངས། དེ་ནས་རྗེ་སེ་ཡིས་ཡུལ་དུ་བྱོན་ཏེ། ཁོང་པ་རང་བཟའ་ཚོའི་གནག་སྨད་སུམ་ཅུ་ཙམ་སྤྱི་ལ་ཡོད་པ་དེའི་གནག་རྫི་བྱེད་ཅིང་། ཁོང་མིག་བྲིད་པའི་ཆེད་དུ་རྩྭ་ཞག་བྱེད་ཟེར་ནས་ཞག་རེ་ཞག་གཉིས་རེ་ལ་བསྡད་ཅིང་འོངས་པ་དེ་ལྟ་བུ་ལན་མང་དུ་བྱས་པའི་རྗེས་ལ། གནག་ཚོ་དེད་ནས་ལྷ་རྩེ་ཀོ་ཁ་རུ་གྲུ་བ་ལ་སྒྲོལ་བྱས་པས་གནག་གསུམ་གསུམ་ལ་རེ་རེ་གླ་ལ་འདོད་ཟེར། དེ་ལྟར་ན་བླ་མ་ལ་སུམ་གཉིས་ལས་དབུལ་དུ་མེ་ཡོང་བར་འདུག་སྙམ་ནས། བླ་མ་ཉིད་ལ་གསོལ་བ་བཏབ་ཆོས་སྐྱོང་ལ་གཏོར་མ་བཏང་བས། འབྲི་གྭ་མ་གཅིག་གིས་སྣ་དྲངས་ནས་ཆུ་ལ་རྒལ་ནས་སོང་། བླ་མ་ཉིད་ཀྱིས་ཀྱང་གཡག་གཅིག་གི་རྔ་མ་ལ་འཇུས་ནས་ཕྱིན་པས་ཐར་ཏེ། མུ་གུ་ལུང་དུ་སྔར་གྱི་འབྲི་མོ་དེས་སྣ་དྲངས་ནས་མུ་གུ་ལུང་དུ་ཟང་སོང་དེར་བླ་ཆེན་གྱི་ཕྱག་ཏུ་ཕུལ་བས། བླ་ཆེན་གྱི་ཞལ་ནས་ཁྱོད་ཀྱི་འབུལ་བ་འདི་ཆེན་པོ་མིན་ཏེ། འོན་ཀྱང་ང་ཡུལ་ཕུ་གསུམ་འཛིན་པ་ལ་དམར་གསུང་ནས། གདམ་ངག་ཀྱང་ཅི་རིགས་པར་གནང་ངོ་། །དེ་ལྟར་ན་ཞབས་ཐོག་ཆེན་པོ་མིན་ལུས་ངག་གི་སྤྱོད་ལམ་ཤིན་ཏུ་མཁས་ཤིང་གུས་ལ། མི་ཕྱེད་པའི་དད་པ་ཆེན་པོས་མཉེས་པར་བྱས་ཏེ། སྔར་ལོ་བདུན་ཕྱིས་ལོ་བཅུ་སྟེ་བཅུ་བདུན་དུ་བསྟེན་པས་གསུང་ངག་མ་ལུས་པར་ཐོབ། དུས་ཕྱིས་བླ་མ་སེ་ཡུལ་ན་བཞུགས་ཙམ་ན། ཇོ་སྲས་ཆེ་ཤོས་ཨིནྟྲ་བྱང་གཡག་དང་མུས་པ་ཚེ་འཁྲོག་བལྟ་གསུངས་ནས་མདོག་ཏུ་བྱོན་པ་ལ། བསྙེན་བཀུར་ཆེན་པོ་མཛད་ནས་ལོ་རྒྱུས་མཛད་པས། རྡོ་རྗེ་ཚིག་རྐང་གི་སྨད་ཚོ་ཁུངས་ཆོད་ནས་རྟ་གཅིག་ཕུལ་ནས་ཟིན་ཐུན་བྱས་ཏེ། ཚར་བའི་རྗེས་ལ་ཇོ་སྲས་ན་རེ་སེ་ལ་ཨ་པོ་ངའི་སྙིང་བཏོན་པ་སྙམ་བྱེད། ཉིད་རང་གི་རྟ་ཁྱེར་ལ་ངའི་ཆོས་ཚུར་འོར་དང་གསུངས་པ་ལ། སེ་ན་རེ་ཁྱེད་ཡབ་སྲས་ལ་འདི་འདྲའི་ལུགས་གཅིག་ཡོད་པ་ཡིན། ཆོས་བློ་ལ་ཟིན་པ་དེ་སྐྱུག་ཏུ་ནི་མི་འདོད་ད་ཇི་ལྟར་བྱ་ཟེར་ནས་ཞབས་ཐོག་བསྣན་ཏེ་ཕྱིས་བླ་ཆེན་ཉིད་ལའང་ལེགས་པར་ཞུས་སོ། །བླ་ཆེན་གྱི་ཞལ་ནས་སེ་ལྕེ་ལ་རེ་འདི་ལ་ངའི་གདམ་ངག་རྣམས་མ་ཚོར་བར་ཤོར་གསུངས་པ་ལ། སེ་བཤུམས་ཏེ་ངོས་ཀྱང་བུ་མ་ལགས་སམ་ཞེས་ཞུས་པས། ངས་ཀུ་རེ་བྱས་པ་ཡིན་ཁྱོད་ལ་གདམ་ངག་མི་སྟེར་ན་སུ་ལ་སྟེར་གསུངས། དེ་ལྟར་ལོ་བཅོ་བརྒྱད་ལྷག་ཙམ་གྱི་བར་ལ་གདམ་ངག་རིམ་གྱིས་གནང་སྟེ། ཐམས་ཅད་ཚར་ནས་དེའི་རྗེས་སུ་ལམ་བསྡུས་ཏེ་བསྒྲུབ་པའི་ལུང་སྦྱིན་པ་མཛད་པས་བུམ་པ་གང་བྱོའི་ཚུལ་དུ་ཐམས་ཅད་ཡོངས་སུ་རྫོགས་པར་ཐོབ་ཅེས་གྲགས་སོ། །དེ་ནས་གཞུང་གི་བཤད་པ་ཞུས་པས་བླ་ཆེན་གྱི་ཞལ་ནས་ངས་བླ་མ་གཅིག་གི་དྲུང་དུ་གཞུང་ཚར་བའི་སློབ་མ་ལ་གདམ་ངག་མི་བཤད། གདམ་ངག་ཚར་བའི་སློབ་མ་ལ་གཞུང་མི་བཤད་པའི་དམ་བཅའ་བྱས་པ་ཡིན་པས་ཁྱོད་གཞུང་ཉན་ན་ས་སྐྱར་སོང་གསུངས་ནས་མ་གནང་། སེས་ཀྱང་ས་སྐྱར་ལོ་བཞི་གཞུང་གི་བཤད་པ་དགེ་བཤེས་དཀོན་མཆོག་རྒྱལ་པོ་ལ་ཚར་བར་བསླབས་སོ། །དེ་ལྟ་བུའི་རྗེ་སེ་དེ་ལ་ཡོན་ཏན་གྱི་ཁྱད་པར་ཅི་མངའ་ཞེ་ན། བསྐྱེད་རིམ་ལ་བརྟན་པ་ཅུང་ཟད་ཐོབ་ཁྱད་པར་དུ་རྩ་སྔགས་ཀྱི་སྒོ་ནས་ནུས་པ་བརྙེས་ཏེ། འཁར་ཆུང་གི་ཀླུ་སྲིན་མོ་ཤིན་ཏུ་ཐུ་བ་གཅིག་ཡོད་པ་དེ་བཏུལ་ནས་གནས་ཀྱང་སྤོས། ཅི་བསྒོ་བ་ཉན་ཞིང་དེ་དབང་དུ་འདུས་སོ། །དེས་གནོད་པ་བྱས་ཏེ་གློ་བུར་དུ་འཛེ་བྱུང་བ་ཀུན་བླ་མའི་ཕྱག་གིས་རེག་པ་ཙམ་གྱིས་སོས་སྐུའི་བཀོད་པ་དུ་མ་ཡང་མཛད། སྟོན་མོ་བྱུང་བ་ཐམས་ཅད་ཀྱི་གྲལ་འགོ་ལ་སེ་སྤྱན་འདྲེན་པ་ལ་ཉིན་གཅིག་ལ་སྟོན་མོ་དུ་བྱུང་ཡང་ཐམས་ཅད་ཀྱི་གྲལ་འགོར་སེ་འོང་གསུངས་སོ། །དེ་ལྟ་བུའི་རྗེ་སེ་དེ་ལ་སློབ་མའི་མཆོག་དུ་ཡོད་ཅེ་ན། གདམ་ངག་རབ་ཏུ་ཐོབ་པ། འབྲིང་དུ་ཐོབ་པ། ཐ་མར་ཐོབ་པ་གསུམ་ཡིན་ནོ། །དེ་ཡང་རབ་ཏུ་ཐོབ་པ་ནི་གཙང་སྨད་དེངས་ཀྱི་ཞང་སྟོན་མཆེད་གཉིས་ཡིན་ཏེ། ཁོང་ལ་འབངས་ལ་སོགས་པའི་བྱ་བ་རྒྱ་ཆེན་པོ་ནི་མེད། གསུང་རབ་ཀྱི་རྩི་འགྲས་བྱེད་པ་ཞིག་ཡིན་ཏེ། བླ་མ་སེས་མདོ་སྡེ་དང་འབུམ་བྲིས་པའི་རྩི་འགྲས་ལ་བོས་ཏེ། རྩི་འགྲས་ཚར་ནས་ཡོན་མ་བརྫངས་པ་ལ་ཁོང་གིས་གསུང་ངག་རིན་པོ་ཆེའི་ཁུངས་ཆོད་ནས་ཁོང་གཉིས་གྲོས་བྱས་ཏེ་ཡོན་རྣམས་ཕུལ་ལ་གདམ་ངག་ཞུའམ་བྱས་པས་མཐུན་ཏེ། རྩི་འགྲས་ཀྱི་ཡོན་རྣམས་ཕུལ་ཏེ་ཞུས་པས། བླ་མའི་ཞལ་ནས་འདི་རྣམས་ཁྱེད་རང་ལག་གི་གླ་ཟ་བས་ཐོབ་པ་ཡིན་པས་ང་མི་འདོད། ཡོ་བྱད་ཡོད་ན་ཡུལ་ནས་ཁྱེར་ལ་ཤོག་གསུངས་ནས། ཡུལ་དུ་ཕྱིན་ནས་ལོངས་སྤྱོད་ཅི་ཡོད་པ་ཁྱེར་ནས་འོངས་ནས་ནས་སུམ་བརྒྱ་དང་ཁྲབ་གཅིག་བླ་མ་ལ་ཕུལ་སྤྱོད་ལམ་གྱི་སྒོ་ནས་ཤིན་ཏུ་མཉེས་པར་མཛད་དོ། །ཤེས་རབ་ཀྱང་ཤིན་ཏུ་ཆེ་བར་བྱུང་བས་བླ་མ་ཐུགས་དགེས་ཏེ་ངའི་ཆོས་འདི་ཞང་སྟོན་མཆེད་གཉིས་ཀྱིས་གོ དེའི་ནང་ནས་ཀྱང་ཞང་སྟོན་གཟི་བརྗིད་འབར་གྱིས་གོ་ཞེས་ཡང་དང་ཡང་དུ་བསྔགས་པ་མཛད་དོ། །འབྲིང་དུ་ཐོབ་པ་ལས་འཕྲོས་པ་ཞར་ལས་བྱུང་བ་ཞ་མའི་ལོ་རྒྱུས་ནི། ཁོང་ཡུལ་ལྷོ་སྟོད་ཕ་དྲུག་པ་ཡིན་ལྕམ་སྲིང་གཉིས་ཡོད་པ་ལས། སྲིང་མོ་ཇོ་མོ་ཞ་ཆུང་མ་ཞེས་ཡོངས་སུ་གྲགས་པ་དེ། སྡུག་བསྔལ་འབའ་ཞིག་གིས་སྔར་ཡང་གཉའ་ཚ་བྱ་བར་ཁྱིམ་ཐབ་ལ་ཕྱིན་ནས་ཁྱོ་ཤི་དེ་ནས་རྨ་ཆོས་འབར་་་་་་ཨ་བྱའི་སློབ་མ་ཡིན། བྱ་བའི་ཇོ་མོ་མཛད། ཁོང་གྲོངས་པས་རྐྱེན་བྱས་ཏེ་སྙིང་རླུང་བྱུང་ནས་སྨྱོ་བ་ལ། དེ་ཙམ་ན་གདམ་ངག་སུ་ཆེ་དྲིས་པས་དིང་རི་བླ་འཁོར་ན་དམ་པ་རྒྱ་གར་ཆེ་ཟེར་བ་ཐོས་ཏེ། དམ་པ་ལ་ཞུས་པས་དམ་པའི་མངོན་ཤེས་ཀྱིས་གཟིགས་པས་ལེགས་པར་མཁྱེན་ཏེ། ཁྱོད་ཀྱིས་དང་པོ་བླ་མ་ལ་དབང་བསྐུར་ཞུས་ནས་དབང་ཡོན་མ་ཕུལ་བར་འདུག་པས་དེའི་སྐྱོན་ཡིན་གསུངས་པ་ལ། དེ་བདེན་ཏེ་བླ་མ་རྨ་ཆོས་འབར་ཞེས་བྱ་བའི་ཇོ་མོ་བྱས་ཏེ་ཉེ་སྙེམས་ཀྱིས་དབང་ཡོན་མ་ཕུལ་བ་ཡིན་ལ། དེའི་ཞབས་ཐོག་བྱ་བར་འདོད་ནའང་བླ་མ་ནི་མི་བཞུགས། བླ་མའི་གདུང་བཞུགས་པའི་མཆོད་རྟེན་གཅིག་ཡོད་པ་ལ་བལ་པོ་ནས་གྷ་ཛི་ར་བླན་ཏེ་བཙུགས་པས་ལོ་གཅིག་གི་བར་དུ་ནད་དེ་ལེགས་པར་དྲག་སྐད། དེ་ནས་ཡང་ཐུ་ནས་དམ་པ་ཅན་ཕྱིན་པས་མདོ་རྒྱུད་བསྟན་བཅོས་རྒྱལ་ཁམས་སྐོར་གསུངས། དེར་སྣུབས་ཡུལ་རོང་དུ་ཕྱིན་པས་ལྷ་རྗེ་སྣུབས་པའི་བན་ཆུང་ཁ་གཅིག ཨེ་མ་ངོ་མཚར་རྨད་ཀྱི་ཆོས། །རྫོགས་པའི་སངས་རྒྱས་ཀུན་ཀྱིས་གསང་། །སྐྱེ་བ་མེད་ལས་ཐམས་ཅད་སྐྱེས། །སྐྱེས་ཙམ་ཉིད་ན་སྐྱེ་བ་མེད། །ཅེས་ཟེར་བ་ལ་བརྟན་ནས་ནང་དུ་ངེས་ཤེས་ཁྱད་པར་ཅན་སྐྱེས་པས་དྲག ཡང་སྨྱོ་ནས་དམ་པ་ལ་ཞུས་པས་རྔ་གཅིག་གཏད་ནས་འདི་རྡུངས་ཟེར། བརྡུངས་པས་སྐད་ཆེན་པོ་གཅིག་བྱུང་སྟེ། ལ་ལ་ན་རེ་ཕྱིས་ཀྱི་གྲགས་པ་ཡོང་བའི་རྟགས་ཡིན་ཟེར་རོ། །འོན་ཀྱང་ནད་ལ་མ་ཕན་ནས་གདམ་ངག་ཞུས་པས་སོང་ཞིག་པའི་ཕྱག་གི་བརྡ་མཛད་ནས་མ་གནང་སྟེ། དེ་ནས་དུས་ཕྱིས་བླ་མ་སེ་ལྷོ་སྟོད་དིང་རི་ཤེད་དུ་ཆོས་འཁོར་གཅིག་ལ་གདན་དྲངས་ཏེ། དེ་ཙམ་ན་འབྲོག་མི་ལོ་ཙཱ་བ་དངོས་ཀྱི་སློབ་མ་ཡིན་ཟེར་བའི་སྙན་པའི་གྲགས་པ་ཞ་མ་བས་ཐོས་ནས། བྱོན་པའི་ལམ་ཀར་ཞ་མ་ལྕམ་སྲིང་གཉིས་འོངས་ནས་ཇི་ལྟར་ན་བའི་ལོ་རྒྱུས་རྣམས་བསྙད་པས་ཁོང་ལྷམ་འབུར་མ་གཅིག་ལ་སྤ་ལྕག་གཅིག་ཏུག་ཏུག་མཛད་ཅིང་དེ་ཡང་ཏིང་ངེ་འཛིན་ཡིན། དེ་ཡང་ཏིང་ངེ་འཛིན་ཡིན་གསུངས། བླ་མའི་ཞལ་ནས་འོ་ན་ཁྱོད་ལ་འདི་འདྲ་བ་མ་བྱུང་ངམ་ཞེས་དྲིས་པས་ཞ་ཆུང་མའི་ཉམས་མྱོང་གི་ཐོག་ཏུ་བབས་ཏེ། མགོ་བོ་ས་ལ་རྡེབ་ཅིང་ཕྱག་འཚལ་ནས། རྗེ་སངས་རྒྱས་བྱ་བ་དེ་ལགས་སམ་ཟེར་ཅིང་བྱུང་བ་ལ། རྗེའི་ཞལ་ནས་ཞ་ཆུང་མ་ལ་སྒོམ་འདུག་སྟེ་གདམ་ངག་མི་འདུག་སེ་འཁར་ཆུང་བ་ལ་གདམ་ངག་ཡོད་དེ་སྒོམ་མི་གདའ། ཆ་ལ་ཚེ་འདི་ལ་སངས་རྒྱས་འོང་དུ་མ་ཐོ་སྤྲང་པོ་པེ་ཀར་འདིས་ཀྱང་གནོད་པ་གཅིག་ཀྱང་སྐྱེལ་དུ་མ་འདོད་ཐ་ན་སྙིང་རླུང་གཅིག་ཀ་བཏང་དང་ངས་ཏིང་ངེ་འཛིན་དུ་བཀྲལ་ཤེས་པ་ཡིན་ཏེ་གསུངས་ནས། དེའི་རེས་ལ་གདམ་ངག་མ་གནང་སྐད། འཁར་ཆུང་དུ་ཤོག ཁམས་ངན་པར་འདུག་པས་གྲོགས་གཅིག་ཁྲིད་ལ་ཤོག་གསུངས་ནས་ཕྱིས་ཞ་མ་ལྕམ་སྲིང་གིས་ཞབས་ཐོག་ཆེན་པོ་ཁྱེར་ནས་འཁར་ཆུང་དུ་བྱོན། དབང་བསྐུར་བ་ཞུས་གདམ་ངག་བསྟན་པས་ཞ་ཆུང་མའི་ནད་དེ་སོས་ནས་ཁྲིད་བྱས་པས་གཞུང་ཚར་བར་ནི་མ་མཉན་གསུང་ངོ་། །དགེ་བཤེས་ཞ་མས་ནི་གསུང་ངག་རགས་རིམ་གཅིག་མཉན་ནས་སེམས་ཚིམ་སྟེ་མཆོག་ཤེས་པའི་བདུད་བྱུང་ལྕམ་སྲིང་འགྲོ་བར་འདུག་པ་ལ་རྗེའི་ཞལ་ནས་ཞང་སྟོན་པ་གཉིས་ལ་ཁོང་ལྕམ་སྲིང་གཉིས་ནི་འགྲོ་བར་གདའ། གདམ་ངག་ནི་མ་ཚར་བརྒྱུད་པ་འདིའི་ལུགས་ཀྱིས་མ་ཞུས་པར་མི་གནང་བར་གདའ། ཁོང་པ་མི་ཆེན་དུའང་གདའ། གདམ་གིའང་སྣོད་དུ་གདའ་བས་འདི་པ་ལ་གསུང་ངག་འདི་རྫོགས་པར་བཤད་པར་འདོད་ན་ཡང་ཁོང་པ་མི་ཞུ་བར་གདའ་བས། ད་དུང་མ་འགྲོ་བར་གསུང་ངག་ཚར་བར་ཉོན་ཅེས་གྲོས་ཐོབ་གསུངས་པས། ཞང་པ་མཆེད་གཉིས་ཀྱིས་ཁོང་པ་ལ་ད་དུང་རྗེ་ལ་གསུང་ངག་རིན་པོ་ཆེའི་འཕྲོ་བག་ཙམ་བདོག་པར་གདའ་བས་ཞུ་འཚལ། ཞར་ལ་ཁོ་བོ་ཅག་ཀྱང་ཞུ་བ་ལགས་བྱས་པས་ཞ་མ་ན་རེ་ཇོ་ཇོ་འདི་ཅི་གསུང་ངེད་ཅག་གིས་འཁོར་གསུམ་ཡོངས་དག་ལན་གསུམ་བྱས་བྱང་དང་ར་དང་ཆུང་ཚུན་ཆད་བསྐོར། ཇག་དམར་གྱི་གོས་རྐྱང་པ་རེ་ལས་མེད་པར་ཕུལ་བས་གྲང་གྲགས་ནས་ལམ་དུ་གཡག་གི་སྐྱིབས་འཇོ་ཞིང་འོངས་ཅི་ཡོད་ཕུལ་ནས་ཞུས་པ་ཡིན། རྗེ་ལ་གདམ་ངག་ཡོད་ཟེར་ཏེ་འདུག་ཀྱང་འདུག་རྗེས་ཀྱང་ཐུགས་ལ་བཏགས་ནས་གསུང་ངག་འདི་ཚར་བར་གནང་བ་ཡིན། འདི་ཚོ་ལས་མང་བ་དགོས་ཀྱང་མི་དགོས། ད་དུང་ཡོད་པ་སྐད་གསུང་ཡང་རྗེ་ཉིད་བརྫུན་གསུང་བ་ཡིན་ཟེར་ནས་མ་ཉན་པར་ཡུལ་དུ་སོང་ངོ་། །དེས་ན་ཡོངས་སུ་རྫོགས་པ་མེད་དེ་ལམ་འབྲས་ཀྱི་ལྟ་བ་འཁོར་འདས་དབྱེར་མེད་ཡིན་པ་ལ་སྡེ་སྣོད་སྤྱི་མཐུན་ཟེར། ཀྱེ་རྡོར་དབང་བསྐུར་པ་རྣལ་འབྱོར་དབང་ཕྱུག་ནས་རྒྱུད་པའི་དབང་ཆུ་མེད་པར་ནག་པོ་པ་ལ་བྱེད། མངོན་རྟོགས་རྒྱས་པ་བསྙེན་སྒྲུབ་བཞིས་མི་འཆིང་བར་མཚོ་སྐྱེས་དངོས་ཟེར་བ་རྣམས་སོ། གདམ་ངག་འབྲིང་དུ་ཐོབ་ཅེས་གྲགས་སོ། །འོན་ཀྱང་ཇོ་མོ་ཞ་ཆུང་མ་དེས་བསྒོམས་པས་ཏིང་ངེ་འཛིན་དཔག་ཏུ་མེད་པ་སྐྱེས་ཏེ། ཐུན་མོང་གི་དངོས་གྲུབ་མངོན་ཤེས་བརྟན་པོ་ཡང་ཡོད་སྐད། རྫུ་འཕྲུལ་ལུས་གཅིག་ནས་གཅིག་ཏུ་སྤྲུལ་བ་དང་ནམ་མཁའ་ལ་སྐྱིལ་ཀྲུང་འཆའ་བ་ལ་སོགས་པ་བླ་མ་ཞུ་བྱས་ཀྱིས་ཀྱང་གཟིགས་སྐད། རྗེ་དགོན་པ་བའི་ཞལ་ནས་ཞ་ཆུང་མ་འདི་ཚེ་འདི་ལ་ལུས་མ་སྤངས་པར་ཕྱག་རྒྱ་ཆེན་པོ་འགྲུབ་པ་ལྕམ་ལེགས་སྨིན་ཀ་ར་ཙམ་གཅིག་འོང་བ་ཡིན་པ་ལ། ཉམས་དབྱངས་ལ་དགའ་ཆེས་པས་ལམ་གྱི་བར་ཆད་དུ་སོང་གསུངས་སོ། །དེ་ལ་ཐ་མར་ཐོབ་པ་ནི་ཕ་དྲུག་གི་སྨད་ན་བོང་ཤོད་སེན་ཐོག་བསྒོམ་ཚོའི་དཔོན་ཟེ་སྒོམ་བྱང་སེང་ཞེས་པ་དེ་ལ་བག་ཙམ་འཕེལ་ཏེ། ཞིབ་ཏུ་ནི་མི་གསུང་བར་གདའོ། །དེ་ལྟར་ན་གདམ་ངག་རབ་ཏུ་ཐོབ་པའི་མཆེད་གཉིས་ལས་གཅེན་པོ་ཞང་སྟོན་ཆོས་འབར་ལ། བླ་མ་ས་སྐྱ་པ་ཆེན་པོ་དེས་གསུང་ངག་ཇི་ལྟར་གསན་ཅེ་ན། འདི་ལྟར་ཁུམས་ཏེ་ལོ་རྒྱུས་ཅུང་ཟད་བརྗོད་ན། ཡབ་དགེ་བཤེས་དཀོན་མཆོག་རྒྱལ་པོ། ཡུམ་ཇོ་མོ་ཞང་མོ་ཞེས་པའི་སྲས་སུ་སྐུ་འཁྲུངས་ཏེ། འཁོན་དཀོན་རྒྱལ་འཇག་ཤོངས་ནི་ཕུལ་ཞིང་བཙོངས། ཁོང་རིས་ཁའུ་ན་བྲའོ་བྱ་བར་བཞུགས། རེས་སྒྲོལ་གཅིག་ལྷ་ཁང་ན་ཡོད་པའི་དུས་སུ་ས་སྐྱ་ནི་ས་དཀར་ཞིང་སྣུམ་པ་གླང་པོ་ཆེའི་འཁལ་ཁུང་འདྲ་བ། ཆུ་གཡས་སུ་འཁོར་བ། ས་དཔྱད་བཟང་བར་འདུག་ཏེ་དགོན་པ་བྱ་སྙམ་སྟེ། གུ་ར་བ་འབུལ་ཟེར་ཀྱང་ཐུགས་ཟབ་པས་རྒོད་མ་གཅིག་སྩལ། དེར་དགོན་པ་མཛད། འཁོར་བན་སྡེ་སུམ་ཅུ་བཞི་བཅུ་ཙམ་ལ་རྒྱུད་གསུང་བའི་དུས་སུ། ཇོ་མོ་རྡོ་ཕྱུག་མ་ལ་སྲས་མེད། ཞང་མོ་ལ་བླ་ཆེན་འཁྲུངས་རྡོ་ཕྱུག་མ་ན་རེ། ཉིད་ཀྱི་གདུང་ཆད་དུ་ཕངས་པ་ཡིན། ཞང་མོ་ལ་སྲས་ཡོད་པ་བདག་ལ་གསང་བ་མ་ལེགས། ད་བདག་ལ་ནོར་མི་དགོས་བུའི་མ་ལ་དགོས་པས་ཟེར། མདུན་གྱི་ཞིང་མ་གཏོགས་པ་ཚོ་ཞང་མོ་ཡུམ་སྲས་ལ་གཏད་བླ་ཆེན། དགུང་ལོ་བཅུ་གཉིས་ལོན་པ་དང་ཡབ་འདས་ནས་རྩིས་མཁན་ལ་རྩིས་བྱས་པས། གཤེགས་རྫོངས། ཕྱི་རྟེན། གདན་ས་བ་གཅིག་དང་གསུམ་ཉིན་གཅིག་ལ་བྱས་ན་ཤུལ་དུ་ཕུན་སུམ་ཚོགས་པའི་རྟེན་འབྲེལ་དུ་འགྲོ་ཟེར་ནས་འཕྲང་བྲག་དམར་ལ་སེར་ཚགས་བྱས་ཕྱི་རྟེན་གྱི་འགྲམ་ཏིང་མ་གཅིག་ན་རེ། ཁྱོད་ཀྱི་ཕའི་སློབ་དཔོན་ཀྱང་ལོ་ཙཱ་བ་ཡིན། ཉིད་ཀྱང་ལོ་ཙཱ་བའི་སློབ་དཔོན་གཅིག་ལ་ཆོས་སློབ་དགོས་ཟེར་ཏེ། གཡུ་འཁར་མོ་ནས་བླ་མ་བ་རི་ལོ་ཙཱ་བ་རིན་ཆེན་གྲགས་པ་སྤྱན་དྲངས་ས་སྐྱའི་ཞིང་མོ་ཆེ་མ་རྟོགས་པའི་ཞིང་ཐམས་ཅད་ཕུལ་ནས་གདན་ས་མཛད་པར་ཞུས་པས་ཞལ་ཀྱིས་བཞེས་ནས། བླ་མ་བ་རི་བའི་ཞལ་ནས་ཁྱོད་ཕ་ཇོ་སྲས་ཀྱི་བུ་ལ་སློབ་གཉེར་བྱེད་དགོས་དེ་ལ་ཤེས་རབ་དགོས་པས། ཤེས་རབ་ཀྱི་ལྷ་འཕགས་པ་འཇམ་དཔལ་ཡིན་པས་ཨ་ར་པ་ཙ་ན་འདི་བསྒྲུབ་གསུངས་ནས་བསྒྲུབས་པས་དང་པོ་བར་ཆད་ཀྱི་ལྟས་ཅུང་ཟད་གཅིག་བྱུང་བ་ལ་ཁྲོ་བོའི་རྒྱལ་པོ་མི་གཡོ་བའི་སྒོ་ནས་བར་ཆད་བཟློགས་ནས་འཕགས་པ་འཇམ་དཔལ་གྱི་ཞལ་མཐོང་ཞེས་ལོ་གར་གྲགས་སོ། །དེ་ནས་བློ་གྲོས་ཕུལ་དུ་བྱུང་བའི་བདག་ཉིད་ཆེན་པོ་དེས་དགུང་ལོ་བཅུ་གསུམ་པ་ལ། ཐོག་མར་ཆོས་རྒྱབ་ཆེ་བས་མངོན་པ་གཅིག་གསན་ན་འཐད་ཟེར་ནས་རོང་གི་དགེ་བཤེས་ངུར་སྨྲིག་པ་ལ་དབྱར་ཆོས་གཅིག་གི་མིག་ལ་སླེབ་ཁོང་ལ་གྲྭ་པ་ལྔ་བརྒྱ་ཙམ་ཡོད་པས་ཁང་པ་མ་ཐོབ་སྲང་ཀ་སྡུག་སྟུགས་གཅིག་ཏུ་ཕྱར་བའི་ཡོལ་བ་བྱས་མངོན་པ་གསན་པས་ཚར་གཅིག་གིས་ཁོང་དུ་ཆུད་དེ་ཀུན་ཀྱིས་ངོ་མཚར་དུ་འཛིན་ཏོ། །དེར་བླ་ཆེན་ལ་འབྲུམ་ནག་བྱུང་ཨ་ཅོ་ཕག་སྟོན་ལ་མཐོང་སྣང་དུ་བྲ་ཆུ་གོང་ན་ཡར་བན་སྡེ་རྟ་གྲོ་བ་ལ་ཞོན་ཕོད་ཀ་ནག་ལྕབ་སེ་བ་གཅིག་ཀུན་དགའ་སྙིང་པོ་ན་ཡིན་ཡོད་ཁྱེད་ཅི་མནོ་ཟེར། འདི་ལྟ་བུ་བྱུང་བྱས་པ་ཨ་ཅོ་ཟེར་བ་བཞིན་འོང་བ་གཅིག་ཡོད་ཟེར་ནས་ཡུམ་གྱིས་གསེར་བག་ཙམ་སྣོམས་ནས་བུ་ཤི་ན་ང་ལ་ཡར་འོང་རྒྱུ་ཙམ་མེད་དགོན་པ་ཆོས་དང་མཐུན་པ་འདྲར་བསྡད་སྙམ་ནས་སྐྱེད་འགོ་བ་དང་བཅས་པས་བྱོན་ཙ་ན། ཁམས་ཅུང་བཤོས་པ་ལ་སླེབ་བླ་ཆེན་གྱིས་བཤུམས་པས། ཁྱོད་དགེ་འདུན་རྒྱ་མཚོ་ལྟ་བུའི་དབུས་འདིར་ཤི་ཡང་ལེགས། ཕ་ཇོ་སྲས་ཀྱི་བུ་བྱ་བ་ལ་སྙིང་རུས་དགོས་པ་ཡིན་ཟེར། དེའི་དུས་སུ་བྲང་ཏི་སྐུ་གཤེགས་ཏེ། ཟུར་ཆོས་པ་བྱ་འཆད་ཁྱུང་ལས་རྒྱས་པའི་བསྟན་བཅོས་ས་སྡེ་ལ་སོགས་པ་མངོན་པའི་ཆ་ལག་ཚོ་གསན་ནོ། །ཚར་གཉིས་ལ་སྐྱེད་མ་བྱུང་སྟེ་གསན་དེ་ནས་ཉང་སྟོད་དུ་ཁྱུང་རིན་ཆེན་གྲགས་པ་ལ་ཚད་མ་རྣམ་ངེས་དང་རིགས་ཐིགས་ལ་སོགས་པ་རྣམ་འགྲེལ་མ་གཏོགས་གཞན་ཐམས་ཅད་གསན་ནོ། །ཟུར་ཆོས་ནི་གཙང་པ་མི་དགེ་བ་ཡིན་དེ་ཙམ་ན་ས་སྐྱའི་གཞིས་པ་རྣམས་ཀྱིས་འཕྲིན་བསྲིངས་ཏེ་ཚད་མ་ཕྱིས་གསན་པས་ཆོག བླ་མ་བ་རི་བ་བགྲེས་པས་གསན་ལོང་མི་ཡོང་བས་ཡར་བྱོན་པར་ཞུས་ཏེ། ཡར་བྱོན་ནས་ཕལ་པོ་ཆེ། དཀོན་རྩེགས། ཏིང་ངེ་འཛིན་རྒྱལ་པོ། གཟུངས་གྲྭ་ལྔ་ལ་སོགས་པ་བླ་མ་བ་རི་བའི་ཆོས་སྐོར་ཐམས་ཅད་ཐུགས་སུ་ཆུད་པར་མཛད་དོ་དེ་ནས་བ་རི་བའི་ཞལ་ནས་ད་ཁྱོད་རང་གདན་ས་གྱིས་ང་ཡང་མྱུར་དུ་འགྲོ་འདུག་བྱེད་གསུངས་ནས་རིང་པོ་མ་ལོན་པར་སྐུ་གཤེགས། །དེ་ནས་ཁའུར་གནམ་ཁའུ་བ་དར་མ་རྒྱལ་མཚན་སྐུ་བན་ཅང་སྒོམ་ལ་གསང་བ་འདུས་པ་ལ་སོགས་པ་དང་། དེ་ཉིད་བསྡུས་པ་ལ་སོགས་པ་ཡོ་ག་རྣམས་ཀྱང་གསན་ནོ་བླ་མ་གནང་ཁོ་རང་དགེས་པ་དཀོན་མཆོག་ལའང་སྒོག་པ་ཕུལ་གྱིན་འོ་བྱ། འཕྲང་པ་མཇལ་དུ་འོང་བ་ན་སྦེད་ལོངས་སྤྱོད་ལ་འཛིན་པ་ཆུང་སྟེ། གཅིག་གིས་གསེར་ཕུལ་བ་གཅིག་ཡིག་ཆའི་ནང་ན་གང་དགར་བཞག་ནས་འདུག་པ་ལ། འདི་ཅི་ལགས་ཞུས་པས་གསེར་རམ་བྱ་བ་ལགས་སོ་གསུངས་ནས་ཁ་ཡང་མ་ཕྱེ་བར་འདུག་སྐད། གྲོངས་ཙ་ན་ཚེས་བཅོ་ལྔའི་ཟླ་བའི་འོད་ལྟ་བུ་ཐམས་ཅད་ཀྱིས་མཐོང་བ་བྱུང་། ཅི་འདུག་བལྟས་པས་བླ་མ་གནང་རིན་པོ་ཆེའི་ཁྲི་ཆེན་པོ་གཅིག་གི་སྟེང་ན་བཞུགས་ནས་ལྷའི་བུ་མང་པོ་ཁྲི་འདེགས་པའི་རིན་པོ་ཆེའི་འོད་དུ་འདུག་སྟེ་མཁའ་སྤྱོད་དུ་གཤེགས་གསུང་། དེ་ནས་བགྲེས་པོ་ཀུན་གྲོས་བྱས་ནས་དེ་དུས་ཀྱི་སློབ་མ་དད་པ་མང་པོ་མེད་པར་འདུག་སྟེ། གོ་ཆོད་པོ་ཚོ་གཅིག་ཡོད་པར་འདུག་གསུངས། ད་ཕ་ཆོས་གཅིག་རང་གཙང་བཅད་པ་དགའ་ཟེར་ནས་སུ་མཁས་དྲིས་པས། པུ་རངས་པ་གསལ་སྙིང་ནི་གཤེགས། དེའི་སློབ་མ་འཁོན་སྒྱི་ཆུ་བ་མཁས་ཀྱང་ཟེར་གདུང་ཡང་གཅིག་པས་ཟེར་ནས་སྒྱི་ཆུར་བྱོན། །དེའི་དུས་སུ་གཡས་རུ་སྒྱི་ཆུ་རུ་དགེ་བཤེས་འཁོན་གྱི་མཚན་དངོས་དཀོན་མཆོག་འབར་བླ་དགས་འཁོན་ཆུང་དགྲ་བླ་འབར་ལ་དགེས་རྡོར་འགྲེལ་པ་དང་བཅས་པ་གསན་ཅིང་ཡོད་ཙམ་ན་མདོ་སྟོད་དུ་ཆོས་འཁོར་གཅིག་ལ་བླ་མ་སེ་བྱོན་པས་བླ་ཆེན་ལ་སོགས་པ་སྒྱི་ཆུ་བའི་གྲྭ་པ་ཁ་གཅིག་གིས་ཞལ་ལྟར་ཕྱིན་པས། རྗེ་སེའི་ཞལ་ནས་ཁྱེད་ཚོ་ཇི་ལྟར་ཡིན་ཞེས་པའི་ལོ་རྒྱུས་སོ་སོར་དྲིས་པས། བླ་མའི་ཞལ་ནས་ངོས་བྲོམ་སྟོན་པ་གཅིག་ལགས་བྱས་པས། དེ་གང་ན་ཡོད་གསུངས་པ་ལ། ས་སྐྱ་ན་བདོག་བྱས་པས་དེ་ན་ངའི་བླ་མ་གཅིག་ཡོད་པ་ཡིན་ཏེ་སྐུ་ནི་གཤེགས་ཚོད་འདུག་རྗེས་ན་ཇི་འདྲ་བདོག་གམ། ང་ལ་ཁྲལ་འདོད་པ་གཅིག་ཀྱང་མ་བྱུང་གསུངས་པ་ལ། དེའི་སྲས་ཀྱི་དོད་གཅིག་ངོས་ལགས་ཞུས་པས། ཁྱོད་བརྫུན་མ་ཟེར་ངའི་བླ་མ་ལ་སྲས་མེད། ཡོད་ན་སྐུ་གཤེགས་ཙ་ན་ང་ལ་བརྡ་སྤྲོད་པ་གཅིག་ཀྱང་མ་བྱུང་གསུངས་པ་ལ། བླ་ཆེན་སྐྱེངས་ནས་གསུང་མ་ནུས་པ་ལ་གྲོགས་རྣམས་ཀྱིས་ལོ་རྒྱུས་ཞིབ་ཏུ་བསྙད་པས་སེའི་ཞལ་ནས་མི་གསོན་གཤིན་མི་ཕྲད་ཟེར་ཏེ་ཕྲད་པའི་དུས་བྱུང་གསུངས་ནས། པང་དུ་བཞེས་སྤྱན་ཆབ་བྱུང་ནས་རྒད་པོ་གོག་པོ་འདིའི་ནང་ན་ཆོས་ཡོད་པ་ཡིན་པས། མྱུར་དུ་སྤྱོན། ཕྱིས་འོང་སྙམ་ན་སང་ཕོད་ནི་ང་འཆི་བ་ཡིན་གསུངས། དེའི་དུས་སུ་བླ་མ་ཞག་འགའ་ཞིག་བཞུགས་པའི་བར་ལ། རྗེ་སེས་ལམ་འབྲས་ཀྱི་སྤྱིའི་རྣམ་པར་གཞག་པའི་བབས་དང་། གགས་སེལ་ལ་སོགས་པའི་གདམ་ངག་གི་རྐང་གྲངས་འདི་ཡོད་ཀྱི་ཁུངས་ཐམས་ཅད་ལེགས་པར་གསུངས་སོ། །དེ་ནས་ཡར་བྱོན་ཏེ་འཁར་ཆུང་དུ་བཞུད་པར་དགོངས་པ་དང་། བླ་མའི་བྲང་གྲོགས་ཡོན་བཙུན་ར་ཛ་དང་སྟོན་པ་རྡོ་རྗེ་འོད་ན་རེ། ཉིད་ལ་བླ་མ་སྒྱི་ཆུ་བ་འདི་ཐུགས་ལ་ཤིན་ཏུ་འདོགས་པར་གདའ་བས། འགྲོ་བ་ཞུས་ན་ལེགས་ཟེར་བ་ལ་དེ་བདེན་སྙམ་སྟེ་བླ་མ་སྒྱི་ཆུ་བ་ལ། བདག་འཁར་ཆུང་དུ་ཡུག་གཅིག་མཆིས་བར་ཞུ་བྱས་པས་ཁྱོད་ཅི་ལ་འགྲོ་གསུངས་པ་ལ། གདམ་ངག་གཅིག་ཞུ་བ་ལགས་བྱས་པས། ཁོང་ན་རེ་ཉིད་ཐུགས་ཚོད་མ་ཆུང་དེ་ནི་སེ་ལྕེ་ལ་རེ་བྱ་བ་ངའི་བླ་མ་མངའ་རིས་པའི་ཆོས་ཀྱི་བྲལ་དྲུལ་འདྲ་བ་བསྒྲུགས་ནས་གཞན་ལ་བཤད་པ་ཡིན། གདམ་ངག་ཅི་ཡང་མེད་མ་འགྲོ་གསུངས་ནས་མ་གནང་ང་ོ། །དེར་བླ་མས་མ་གནང་ནས་འགྲོ་བ་ཆ་མ་ཡིན་སྙམ་སྟེ། འོན་ཀྱང་སང་ཕོད་འགྲོ་སྙམ་ཙ་ན་སེ་གསུང་བ་བདེན་ཏེ་རྗེ་སེ་སྐུ་གཤེགས་སྐད། དེ་ནས་དུས་རིང་མོ་ཞིག་འགྱངས་ཏེ། དེ་ནས་ཡང་ཁའུར་བྱོན་ནས་དགེ་བཤེས་གནང་སྐུ་མཆེད་ལ་ཆོས་གསན། དུས་ཕྱིས་བླ་མ་སྒྱི་ཆུ་བ་ས་སྐྱར་སྤྱན་དྲངས་ནས་ཆོས་འཁོར་མཛད་པར་བཞེད་པའི་ཡོ་བྱད་ཐམས་ཅད་སྟ་གོན་ཚར་ཡོད་ཙམ་ན། སྒྱི་ཆུ་བ་བསྙུང་སྟེ་གཤེགས་ཀར་བླ་མ་ཆེན་པོ་སྤྱན་དྲངས་ལོང་མ་བྱུང་ནས། ཞལ་ཆེམས་སུ་ཁྱོད་བཙུན་པ་གྱིས་ལ་འཁོན་ཚོའི་སྡེ་པ་འདིའི་དཔོན་གྱིས་ལ། ངའི་གདན་ས་འདི་སྐྱོངས་ཤིག་གསུངས་ནས་བཏད་དེ་སྐུ་གཤེགས། དེ་ནས་བླ་མས་ཀྱང་བླ་མ་སྒྱི་ཆུ་བའི་གསུང་ཉན་ནས་རྗེས་ཀྱི་བྱ་བ་རྣམས་ལེགས་པར་མཛད་དེ། རབ་ཏུ་འབྱུང་བར་དགོངས་ནས་ན་བཟའི་སྟ་གོན་ཚུན་ཆད་ཚར་ནས་ཡོད་ཙམ་ན། དེའི་ལོ་རྒྱུས་བླ་མ་ཁའུ་པས་གསན་ནས་འཕྲིན་བསྐུར་ཏེ་ཁྱོད་རབ་ཏུ་བྱུང་ན་དམ་ཚིག་ཉམས་སོ་གསུངས་ཏེ། ཁོང་ལ་མངོན་ཤེས་ཡོད་པས་མ་འོངས་པ་ན་ཕྲིན་ལས་རྒྱ་ཆེན་ལ་དགོངས། དེར་བླ་མ་མཉམ་པོ་ལ། གཤིན་པོའི་ངོ་བས་གསོན་པོའི་ངོ་ལྟོས་ལ་རབ་ཏུ་མ་འབྱུང་ཞིག་གསུངས་ནས་མ་གནང་། དེར་རབ་ཏུ་མ་བྱུང་འོན་ཀྱང་འཁོན་ཚོའི་དཔོན་མཛད་དོ། །དགེ་བཤེས་སྒྱི་ཆུ་བ་དེ་བླ་མ་མལ་གྱི་སློབ་མ་ཡིན་ཏེ། སྒྱི་ཆུ་བའི་བདེ་མཆོག་གི་དཔེ་རྣམས་བསྣམས་ཏེ་གུང་ཐང་ན་ལ་ཙེ་གནས་གསར་དུ་བྱོན་ནས། བདེ་མཆོག་རྩ་བའི་རྒྱུད་དང་བཤད་པའི་རྒྱུད་ཆ་ལག་དང་བཅས་པ་ཐམས་ཅད་གསན་པས་བླ་ཆེན་གྱིས་ཆོས་ཚར་རེས་མཁྱེན། ངས་མི་ཚེ་ཕྱི་བའི་ཆོས་ཚར་རེས་ཤེས་སུ་རེ་བ་གསུངས། འཇིགས་བྱེད་ཀྱི་རྟོག་པ་བདུན་པའི་ཡི་གེ་བཏུ་བ་གཅིག་འཁོར་ཚོས་མ་ཤེས་པ་ལ་བླ་ཆེན་གྱིས་མཁྱེན་པས། ཤེས་ན་དགའ་བས་མ་ཤེས་མ་ཤེས་ཀྱང་ཆོག་པས་ཤེས་ཟེར། བླ་ཆེན་མར་བྱོན་ཁར་ངའི་ཆོས་སངས་རྒྱ་བའི་ཆོས་ཡིན། ར་བར་སླུ་གུ་ལ་བལ་བཀྲིས་པ་མ་བྱེད་གསུངས། དེ་འདྲ་ག་ན་བགྱིད་བྱས། མར་བྱོན་ནས་གཡས་རུ་ནས་གསེར་སྲང་བཅུ་བདུན་རྙེད། སྔགས་པ་གཅིག་ལ་བསྐུར་ནས་འབུལ་དུ་བཏང་། སྟོན་མོ་བྱེད་པ་གཅིག་གི་སར་སླེབས། མཇལ་བྱས་པས་ཟས་བྱིན་གསུངས། ས་སྐྱ་པའི་འབུལ་བ་ཡོད་བྱས་པས། ཇི་ཙམ་ཡོད་ཡང་ཡང་དྲིས་པས། སྲང་བཅུ་བདུན་བདོག་བྱས་པས། བླ་མ་རང་བྱོན། འབུལ་བའི་སྟེང་དུའང་བླ་མས་གསེར་སྲང་གང་བསྣན་ནས་ཚོགས་སུ་ཕུལ་ཅིག་གསུངས། མཉེས་ནས་ཁོ་དམ་ཚིག་པར་འདུག་ཡར་ཤོག་གྱིས། ཆོས་ཀྱི་གཤམ་ཡོད་ཟེར། ཡར་བྱོན་པས་ཆོས་ཀྱི་གཤམ་ཡན་ལག་བརྒྱད། དཀོན་རྩེགས་ཀྱི་ལུང་། མགོན་པོའི་རྗེས་གནང་སྒྲུབ་ཐབས་གནང་། དེའི་རྟེན་དར་ནག་དང་ལྕགས་ཀྱི་རྡོ་རྗེ་གནང་། ནག་པོ་ཆེན་པོ་ང་ལ་འདིར་མི་དགོས། འཁོན་ས་སྐྱ་པའི་ཆོས་སྐྱོང་ལ་རྒྱུགས་གསུངས། ནས་མར་བྱོན་ཏེ། སྔར་གྱི་གསུང་ངག་གསན་པར་བཞེད་ནས་རྗེ་སེའི་སློབ་མ་ལ་སུ་དྲག་ཅེས་དྲིས་པས། མི་རྣམས་ན་རེ་ཞ་མ་བ་ལ་ནི་ཆོས་རྫོགས་པ་མེད་ཞང་སྟོན་མཆེད་གཉིས་དྲག་སྟེ་གཅུང་པོ་ནི་མི་བཞུགས། གཅེན་པོ་ཆོས་འབར་བཞུགས་ཞེས་ཐོས་སོ། །དེར་བཞུད་པར་བཞེད་ནས་བླ་མ་ཁའུ་བ་ལ་འགྲོ་བར་ཞུས་པས། ཁའུ་བའི་ཞལ་ནས་སྒོམ་ཆེན་པ་འདྲ་བརྫུན་ཆེ་བ་ཡིན། གདམ་ངག་དང་པོ་སློབ་མར་མི་ཆོད་སྐོག་ཆོད་ནས་དེ་ལས་ཡོད་རི་བ་སྐད་ཟེར་ཅི་ཡང་ཡོད་དེ་མི་མཆིས། ཉིད་རང་དད་པ་ཡོད་ན་གསང་བ་འདུས་པའི་སྒྲུབ་ཐབས་ཐ་ག་བས་མཛད་པའི་བསྟན་པའི་ནོར་རྫས་བསྒོམས་གསུངས་ནས་མ་གནང་བ་ལ། དངོས་ལ་ཡིད་ཆེས་གཅིག་བདོག་པ་ལགས་བྱས་པས་འོ་ན་སོང་གསུངས་ནས། དེ་ནས་བླ་མས་ཇ་སྒྲོ་བ་གང་། དར་ཡུག་སེར་པོ་གཅིག་ཁྲབ་གཅིག བསྣམས་ནས་སག་ཐང་དིངས་སུ་རྗེ་དགོན་པ་བའི་སྤྱན་སྔར་བྱོན་ནས་མཇལ་བར་ཞུས་པས། རྗེ་དགོན་པ་བ་དེ་སྦས་པའི་རྣལ་འབྱོར་པ་ཡིན་ཏེ། རྟེན་རབ་ཏུ་བྱུང་བ་ཡིན་ཡང་ར་ཐུལ་གཅིག་གྱོན་ནས་ཡོ་ག་གཅིག་ཡོག་གིན་འཕོ་ལེ་བའི་གསེབ་ན་གཏམ་ཆལ་ཆོལ་མང་པོ་ཟེར་གྱིན་འདུག་པ་བྱོན་བྱུང་པ་ལ། ཁྲབ་གཅིག་གིས་ཕྱག་རྟེན་མཛད་ནས་གསུང་ངག་ཞུས་པས། རྗེ་ཞང་ན་རེ་ཁྱོད་ནོར་བ་མ་ཡིན་ནམ། ངས་ནི་ཁྱོད་འདོད་པའི་ཆོས་ཀྱང་མི་ཤེས། ཁྱེད་གསང་སྔགས་གསར་མ་བ་བྱ་བ་རྣམ་རྟོག་ཆེ་བ་ཡིན། ངེད་རྫོགས་ཆེན་རྩ་མུན་ཏི་དང་བྲམ་ཟེ་སྐོར་ལ་སོགས་པ་བཤད་པ་ཡིན་གསུངས་ནས་མ་གནང་། ཡང་ནས་ཡང་དུ་ཞུས་པས་ངས་མི་ཤེས་གསུངས་ནས་མ་གནང་བ་ལ། བླ་མ་ཆེན་པོའི་ཐུགས་དགོངས་ལ་འོ་ན་མི་ཤེས་པ་རང་ཡིན་ནམ་སྙམ་ནས་ཡར་ལོག་ནས་བྱོན་པ་དང་། ཇོ་སྲས་འོད་མཆོག་གི་ཕ་ན་རེ། རྗེ་ཞང་ལ་དང་པོ་རྗེ་འཁར་ཆུང་བ་སྒྱི་ཆུ་བའི་གྲྭ་པ་གཅིག་ལ་ངའི་བླ་མའི་སྲས་གཅིག་ཡིན་གསུངས་ནས་པང་དུ་བླངས་ཏེ་སྤྱན་ཆབ་ཕྱུང་ནས། མི་གསོན་ཤི་མི་ཕྲད་ཟེར་ཏེ་ཕྲད་པའི་དུས་བྱུང་ད་རྒད་པོ་གོག་པོ་འདིའི་ནང་ན་ཆོས་ཡོད་པས་མྱུར་དུ་ཤོག་གསུང་བའི་ཇོ་སྲས་དེ་འདྲ་ན་བྱས་པས། རྗེ་ཞང་ན་རེ། འོ་ན་དམ་ཚིག་གི་ཉེས་པ་བྱུང་པ་སྲིད་པས་ཡིན་ན་མར་ཟློག་མིན་ན་ཁོ་རང་ཐོང་གསུང་ནས་འོ་ལུ་ནས་བཟློག་སྟེ། ལོ་རྒྱུས་ཞིབ་ཏུ་གསུང་གླེང་མཛད་ནས། རྗེའི་ཞལ་ནས་ད་ཅི་ངོ་མ་ཤེས་པར་བརྫུན་བྱས། ད་སྔར་ལམ་འབྲས་བཤད་པའང་མེད་པས་ཆོས་ཀྱང་ག་ན་ཅི་འདུག་བལྟ། ཉིད་རང་དང་དུས་ཆོས་མ་ཆག་པར་བཤད་པ་ལེགས་པས་ཕར་སོང་། ད་ལྟ་འདི་ན་པན་ཆེན་དང་པན་ཆུང་དང་མར་ལོ་ལ་སོགས་པ་ཆོས་འཁོར་བྱེད་པའི་མར་ལོ་རིན་ཆེན་བཟང་པོ་དང་ཁ་ཆེ་པན་ཆེན་པཎ་ཆུང་སྤྱན་དྲངས་དུས་སུ། སྒོམ་ཆེན་པའི་ཉན་བཤད་ཚུལ་དང་མི་མཐུན་པས། སང་ཕོད་དགུན་སྤྱོན་ཆོས་ཚོ་ལེགས་པར་ཚར་བ་བགྱི་གསུངས། དེས་ན་བླ་ཆེན་གྱི་ཞལ་ནས་འོད་མཆོག་གི་ཕ་འདི་ང་ལ་དྲིན་ཆེ་གསུངས་སོ། །དེ་ནས་ཡར་བྱོན་ཏེ་ཕྱིས་དགུན་དིངས་སུ་བྱོན་ནས་དབང་བསྐུར་བ་ཞུས། གསུང་ངག་ཉན་པའི་སྔོན་དུ་མཎྜལ་དང་ཡི་གེ་བརྒྱ་པའི་ཁྲིད་ལེགས་པར་ཚར་ནས། ནང་པར་གསུང་ངག་གསུང་བའི་ནུབ་མོ་རྗེ་ཞང་གི་ལྗགས་བསྙུང་ནས་ཆོས་གསུང་བ་མ་བྱུང་བ་ལ། རྗེའི་ཞལ་ནས་འུ་ཅག་གཉིས་ཀྱི་བར་ན་དམ་ཚིག་གི་ཟེལ་གཅིག་ཡོད་པར་འདུག་པས་ད་དུང་ཡི་གེ་བརྒྱ་པ་ཐོན་གསུངས། བླ་མའི་ཐུགས་དགོངས་ལ་གཞན་ནི་ཉེས་པ་མེད་སྔར་ཞུ་བའི་དུས་སུ་ངེད་རྫོགས་ཆེན་པ་ཡིན་ལམ་འབྲས་མི་ཤེས་གསུངས་པ་ལ། འོ་ན་མི་ཤེས་སམ་སྙམ་པའི་རྟོག་པ་གཅིག་བྱུང་བས་དེས་ཉེས་སམ་དགོངས་ནས་དེ་ལ་དམིགས་ཏེ་ཡི་གེ་བརྒྱ་པ་བཏོན་པས་བླ་མའི་ལྗགས་བསྙུང་བ་དེ་དངས་ནས། ཆོས་གསུང་བའི་དུས་སུ་ཡི་གེ་ནི་མེད་དཀའ་བའི་གནས་འགའ་ཞིག་ལ་རྡོ་བའི་རྩེ་མོས་ཕྱག་ལ་ཟིན་བྲིས་བྱས་པས་རྗེའི་ཞལ་ནས། སྙན་རྒྱུད་ཟབ་པོ་ལ་དེ་རྩུག་མ་མཛད་ཐུགས་དམ་ལ་གནོད་པ་ལགས་གསུངས་ནས་མ་གནང་། དེ་ལྟར་སྡོམ་པས་ལོ་བཞིའི་བར་དུ་གསུང་ངག་རིན་པོ་ཆེ་རྩ་བ་དང་ཡན་ལག་དང་བཅས་པ་ཡོངས་སུ་རྫོགས་པར་བླ་མ་བརྒྱུད་པའི་དམ་ཚིག་གི་རིམ་པ་ལ་དགོངས་ནས་གནང་སྟེ། དེའི་རྗེས་ལ་ལམ་བསྡུས་ཏེ་བསྒྲུབ་པའི་ལུང་སྦྱིན་པ་མཛད་ནས། བཀའ་རྒྱ་བཏབ་པ་ནི་ལོ་བཅོ་བརྒྱད་ཀྱི་བར་དུ་ཆོས་འདི་གཞན་ལ་སྟོན་པ་ལྟ་ཞོག་གི་ངས་ཤེས་ཞེས་པའི་མིང་ཙམ་ཡང་བསྟན་པར་མི་བྱའོ། །དེ་ནས་ལོ་བཅོ་བརྒྱད་ལོན་ནས་གཞན་ལ་འཆད་དམ། ཡི་གེར་བྲིའམ་ཉིད་རང་ཆོས་ཀྱི་བདག་པོ་ཡིན་པས་ཅི་བྱེད་ལ་རག་ཆོས་འདི་ལ་བདག་པོ་གཅིག་དགོས་སྙམ་སྟེ་ཁྱོད་བྱུང་ད་བློ་བདེ་གསུངས། སྤྱིར་ཁྱོད་ཀྱི་སྒྲུབ་པ་གཙོར་བྱས་ན་ཚེ་འདི་ཉིད་ལ་ལུས་མ་སྤངས་པར་ཕྱག་རྒྱ་ཆེན་པོ་མཆོག་གི་དངོས་གྲུབ་རྣལ་འབྱོར་དབང་ཕྱུག་ཙམ་གཅིག་འོང་བ་ཡིན་ཐོབ། ཉན་བཤད་བྱས་ན་གདུལ་བྱ་དཔག་ཏུ་མེད་པའི་དོན་དུ་འགྱུར་མོད་ཀྱི། འོན་ཀྱང་ཁྱོད་ལ་ལུས་མ་སྤངས་པར་ཕྱག་རྒྱ་ཆེན་པོ་གྲུབ་པའི་སློབ་མ་གསུམ། བཟོད་པ་ཐོབ་པའི་རྣལ་འབྱོར་པ་བདུན་འབྱུང་ཞེས་པའི་ལུང་བསྟན་ནོ། །དེ་ལྟ་བུའི་བླ་མ་ཞང་དེ་ལ་ཡོན་ཏན་གྱི་ཁྱད་པར་ཏིང་ངེ་འཛིན་དཔག་ཏུ་མེད་པ་མངའ་ཞིང་མངོན་པར་ཤེས་པ་བརྟན་པོ་ཡོད། བྱ་དང་རི་དྭགས་གཉིས་ནས་གསུམ་ལ་སོགས་པར་སྤྲུལ་བའི་རྫུ་འཕྲུལ་ཡང་ཅི་རིགས་པ་མངའ་སྟེ། ལུས་ཀྱི་བཀོད་པ་འགའ་ཞིག་བླ་ཆེན་གྱིས་ཀྱང་གཟིགས་སྐད་དེ་སྐུ་ལུས་བདུན་ཙམ་དུ་སྤྲུལ་ནས་ངས་ཀྱང་བསྒོམས་མ་བྱུང་སྟེ་འདི་ཙམ་ཡོད་གསུང་། གཞན་མི་རྒྱུད་ལ་སོགས་པ་འདི་ལྟར་འབྱུང་ཞེས་པའི་ལུང་བསྟན་ཡང་མཛད། བླ་ཆེན་གྱིས་སག་སྟོན་དང་ཞང་པོ་སྟོན་པ་ལ་སོགས་པ་ལའང་གསུང་ངག་གསུང་བར་ཞུ་བྱས་པས། སག་སྟོན་ཤམ་པ་སྣོད་ཡིན་ཞང་པོ་སྟོན་པ་སྣོད་དུ་རུང་བ་ཙམ་འདུག་སྟེ་ཞུར་མི་འདོད་འདུག ཁྱེད་ཀྱིས་ཞུས་གྱིས་དང་གསུང་ནས་རྗེ་ལ་གདམ་ངག་ཁྱད་པར་ཅན་འདུག་པ་ཞུས་བྱས་པས། ཤེས་ཟིན་བརྗེད་ཟིན་ད་མི་ཞུ་ཟེར་མ་ཉན། དེ་ནས་བླ་ཆེན་གྱིས་ཡར་བྱོན་ནག་སྟོན་ལ་རྩ་བ་ཅན་ནུབ་མོ་བཞུགས་པས་ཁོང་ན་རེ། ཁྱོད་སྒྱི་ཆུ་བའི་གྲྭ་པ་བརྒྱ་བཅུ་ན་དགའ་བ་གཅིག་ཞང་ཆུང་བ་ལ་ཉན་པ་ཟེར་བས། སྙན་བཀབ་ནས་དེ་སྐད་མི་གསུང་བར་ཞུ། བདག་རང་ལ་དགོངས་པ་གཅིག་བདོག་གིས་གསུངས། ཕྱིས་བླ་མ་སྐུ་གཤེགས་ཁར་ས་སྐྱ་བ་བོས་ལ་ཤོག་གསུངས་ནས་མི་བཏང་བས་བླ་ཆེན་གྱིས་ཀྱང་རིངས་པར་བྱོན་ཏེ། དིངས་ཀྱི་ཕུར་སླེབ་ཙམ་ན་སྤང་དུག་པས་བླ་མ་དབུ་བསྙུང་ནས་དེར་ནུབ་མོ་བསྡད། ནང་པར་བྱོན་ཙམ་ན་དེའི་ནུབ་མོ་སྐུ་གཤེགས་ནས་འདུག དེ་ནས་གདུང་བཞུ་བ་ལ་སོགས་པ་རྗེས་ཀྱི་བྱ་བ་རྣམས་ཚར་ནས། ཕྱག་དཔེ་ཀུན་མ་གཟིགས་པར་གདུང་བཞུགས་པའི་བླ་མ་ཞང་གི་མ་གཅིག་ན་རེ། ཨ་པོ་བྱ་བ་འདི་འདྲ་ལ་དགའ་བ་ཡིན་ཁྱེར་ཟེར་ནས་ཤོག་ཀ་ལི་གཅིག་ན་ཆོས་བྲལ་བྲུལ་མང་རབ་གཅིག་གཏད་ནས་བལྟས་པས་རྩ་གནས་འདིར་རླུང་སེམས་འདུས་ན་ཉམས་འདི་འབྱུང་ཞེས་པའི་རྡོ་རྗེ་ལུས་ཀྱི་གནས་ལུགས་སྟོན་པའི་དཔེ་འདུག་སྟེ། སྔར་མ་གནང་བའི་ཆོས་བྱུང་ན་བླ་མ་ལ་མ་གུས་པ་སྐྱེས་ཀྱིས་དོགས་ནས་དར་ཡུག་སེར་པོ་གཅིག་གིས་དྲིལ་ནས་མཆོད་རྟེན་དུ་བཞུགས་སྐད། རྗེ་དགོན་པའི་ལུང་བསྟན་དང་བླ་མ་སྒྱི་ཆུ་བ་ལ་དབང་བསྐུར་ཞུས་པའི་སྟ་གོན་གྱི་ནུབ་མོའི་མནལ་ལམ་གཉིས་མཐུན་པར་བྱུང་སྟེ། དེ་ཡང་སྟ་གོན་གྱི་དུས་སུ་མནལ་ལམ་དུ་ཆུ་བོ་ཆེན་པོ་གཅིག་ལ་སྲིད་པའི་རྒྱ་མཚོ་ཡིན་ཟེར་བའི་མཚོ་དམར་པོ་གཅིག་ཟམ་པ་གསུམ་འདུག་པ་ལ་བསྒྲལ་རྒྱུ་མི་མང་པོ་འདུག་པའི་ཚུ་རོལ་ནས་ངེད་ཅག་ཆུ་འདི་ལས་བསྒྲལ་བར་ཞུ་ཟེར་བ་ལ། བླ་ཆེན་གྱིས་མི་མང་པོ་གཅིག་ཟམ་པ་གཅིག་ལ་བསྒྲལ། ཡང་མི་བདུན་ཙམ་ཟམ་པ་གཉིས་ལས་བསྒྲལ། མི་གསུམ་ཟམ་པ་གསུམ་ཀའི་ཕ་རོལ་དུ་བསྒྲལ་བ་དང་ཅུང་ཟད་བསྙེལ་ཏེ་མ་ལ་ཡའི་རི་ཡིན་ཟེར་བ་གཅིག་ལ་ཉི་མ་ལ་ངལ་བསོ་བ་སྙམ་བྱེད་པ་གཅིག་རྨིས་ནས་བླ་མ་སྒྱི་ཆུ་བ་ལ་ཞུས་པས་ཁོང་གི་ཞལ་ནས། ཁྱོད་ཀྱི་འཁོས་ཀས་མི་གསུམ་ལས་གང་ན་སྒྲོལ་ཅེས་ཀུ་རེའང་གསུངས། དེའང་ཟམ་པ་གསུམ་ལས་མི་གསུམ་བསྒྲལ་བ་ནི་ལུས་མ་སྤངས་པར་གྲུབ་པ་ཐོབ་པ་གསུམ་སྟེ། གཅིག་སིང་ག་ལའི་གླིང་ཕྲན་ནས་མཁན་པོ་དགྲ་བཅོམ་པ་གཅིག་གིས་ཉན་ཐོས་སེན་ཐ་བ་གཅིག་ཁ་བསྟན་ནས། བོད་ན་རྣལ་འབྱོར་དབང་ཕྱུག་གི་སྤྲུལ་པ་ས་སྐྱ་པ་བྱ་བ་ཡོད་ཀྱིས་སོང་ཟེར་ནས་ཨ་ཙ་ར་གཉིས་འོངས་པ་ལ་གཅིག་བལ་པོ་ནས་ལོག གཅིག་གིས་བླ་ཆེན་གུང་ཐང་ན་ལ་ཙེ་གནས་པོ་ཆེ་ན་བཞུགས་ཙམ་ན་སླེབས་ནས་དབང་བསྐུར་བ་ཞུས། དབང་ཡོན་དུ་ག་གུ་ཡ་ཞེས་པའི་ཟབ་ཆེན་གྱི་བླ་རེ་བཟང་པོ་གཅིག་ཕུལ། དེ་ནས་ཁྲིད་ལ་སོགས་པ་རིམ་གྱིས་བྱས་པས་དེའི་ནང་ནས་ཀྱང་སྦས་བཤད་བསྟན་པས་ཟླ་བ་གཅིག་ནས་ཏིང་ངེ་འཛིན་དཔག་ཏུ་མེད་པ་སྐྱེས་ནས་བདེན་པ་མཐོང་སྟེ་དཔལ་ཨུ་རྒྱན་གྱི་རི་ལ་སོང་སྐད། གཅིག་ནི་འཕྲང་འོག་གི་སྒོམ་པ་ཀྱི་འབར་ཞེས་པ་སྟེ། དེས་ཀྱང་དབང་དང་གདམ་ངག་ཞུས་ནས་བསྒོམས་པས་ཏིང་ངེ་འཛིན་དུ་མ་སྐྱེས། མངོན་ཤེས་བརྟན་པོ་དང་རྫུ་འཕྲུལ་ཅི་རིགས་པ་ཡོད་ཙམ་ན། བླ་ཆེན་སྐུ་གཤེགས་ནས་ཁྲིད་ཀྱི་འཕྲོ་དགེ་བཤེས་གཉན་ཕུལ་ཆུང་བ་ལ་བསྐྱངས་པས། ཕྱིས་ཁོ་བོ་ལྷོ་ཕྱོགས་དཔལ་གྱི་རི་ལ་འགྲོ་ཟེར་ནས་སོང་གསུངས། གཅིག་ནི་བྱང་ཆུབ་སེམས་དཔའ་སྟག་ཡིན་གསུང་སྟེ་ཐོད་རྒལ་གྱི་ལམ་གྱིས་འགྲོ་བ་ཉམས་སྐྱོན་མེད་ཁོ་ན་སྐྱེ་བ་མཚོ་སྙིང་མ་ཧཱ་དྷེའུར་གཤེགས་སྐུ་ནི་རེ་ཤིག་བོར། ཕྱིས་ལུས་དེ་ཉིད་ལ་ཞུགས་ནས་ལུས་མ་སྤངས་པར་གྲུབ་པ་ཐོབ་ཅེས་ཟེར་རོ། །ལ་ལ་ན་རེ་དགེ་བཤེས་གཉག་གིས་བཟང་རྒྱུད་ཀྱི་འབྲོག་གསེབ་ཏུ་བྱོན་ཙ་ན་བླ་མ་ཆེན་པོ་ཚར་ཀར་བཞུགས་པའི་དུས་ཀྱི་སློབ་མ་ཡིན་ཟེར་བའི་བཟང་རྒྱུད་ཀྱི་འབྲོག་པའི་གསེབ་ན་རྣལ་འབྱོར་པ་གཅིག་ལ་རྒྱུ་མཐུན་ལྷན་སྐྱེས་དང་། རྣམ་སྨིན་གྱི་འབྲས་བུའི་རྟགས་ཤར་བ་ཚེ་གཞུག་ལ་བདེན་པ་མཐོང་དུ་རུང་བ་གཅིག་འདུག་སྟེ། དེ་ཡིན་ཟེར་འཚར་ཀ་གུང་ཐང་ས་སྐྱ་རུ་མཚམས་བཞིར་སྐུའི་བཀོད་པ་བཞི་མཛད་དེ་འཆི་མོ་ཐུག་མ་ཚོར་གསུང་སྐད་ཡང་གཅིག་བྷོ་ཏ་རུ་ཧུ་ལའི་སློབ་མས་རྣལ་འབྱོར་དབང་ཕྱུག་ལ་གསོལ་བ་བཏབ་པས་རླུང་གི་དམིགས་པ་གཅིག་དང་གསེར་འགྱུར་རྩི་གནང་ནས་བོད་ན་ཟངས་རྒ་རྡོག་འདྲ་བ་ཡོད་ཀྱིས་དེར་སོང་ལ་གསེར་འགྱུར་རྩིས་སེམས་ཅན་ལ་ཕན་ཐོག་གསུངས་ནས་འོངས་པས་བླ་ཆེན་དང་མཇལ་ནས་གདམ་ངག་ཞུས་པས་ཡོན་ཏན་ཁྱད་པར་ཅན་སྐྱེས་ནས་ཡང་རྒྱ་གར་དུ་གཤེགས་དེ་ཡིན་ནམ་ཟེར། འདི་དང་རྒྱུ་མཐུན་རྟགས་ཤར་བ་དང་ཕྱི་འབར་གསུམ་གདམ་ཀ་ཡིན། ཡང་ཟམ་པ་གཉིས་པ་ལ་མི་བདུན་བསྒྲལ་བ་ནི་བཟོད་ཐོབ་བདུན་ཡིན་ཏེ། རྗེ་བཙུན་ཆེན་པོ་དང་བླ་མ་ཞུ་བྱས་ལ་སོགས་པ་སྒོམ་པ་འོད་གྲགས། སྒོམ་ཇོ་ལྕགས། མང་ཆུང་མ། གནས་བརྟན་བསོད་ཤེ། བྱང་སེམས་ཟླ་རྒྱལ། རྒ་སྟོན་ཡིན་ཀྱང་ཟེར་བདུན་བྱུང་ངོ་། །ཟམ་པ་གཅིག་ལས་མང་པོ་བསྒྲལ་བ་དེ་སྤྱིར་སློབ་མ་དཔག་ཏུ་མེད་པ་བྱུང་ངོ་། །བླ་ཆེན་ཀྱི་སྐུ་ཚེའི་སྟོད་ཡན་ཆད་སྙན་རྒྱུད་འབའ་ཞིག་ཡིན་སྟེ། ཡི་གེ་མེད་པའི་སྟོབས་ཀྱིས་ཐུགས་བསྙེལ་གྱིས་དོགས་ནས། ཞག་རེ་ལ་རྡོ་རྗེ་ཚིག་རྐང་ཚར་རེ་ཟེར་ཀྱང་བདུན་ཟླ་བ་རེ་ལ་ལམ་རྒྱས་པ་ཆ་ལག་དང་བཅས་པ་ཚར་རེ་ཐུགས་བསམ་དུ་མཛད་གསུང་ངོ་། །བླ་མ་མལ་གཤེགས་སར་བྱོན། གཞི་ཚོ་བླ་ཆེན་ལ་གཏད་མར་བྱོན་ཙ་ན་བར་སྤུག་རོང་གི་གྲང་ཆུང་དུ་བསྙུང་ནད་དྲག་པོ་གཅིག་བྱུང་། དེར་ཆོས་ཚོ་བརྗེད་ཁྱད་པར་དུ་གསུང་ངག་བརྗེད། དེར་ཐུགས་མ་བདེ་ས་སྐྱ་རུ་བྱོན་སྐུ་འཇམ་དབྱངས་ཞལ་གཟིགས་པར་མཚམས་བཅད་ནས་གསོལ་བ་བཏབ་པས་ཆོས་ཐམས་ཅད་སྔར་བཞིན་ཐུགས་ལ་བྱུང་། བླ་མ་ཞང་བྱོན་ནས་ཆོས་མང་དུ་གསུངས། རྣལ་འབྱོར་གྱི་དབང་ཕྱུག་བྱོན་ནས་ས་དཀར་པོ་ལ་རྒྱབ་ཡོལ་བྱས་སྐྱིལ་ཀྲུང་གཅིག་གིས་ས་སྐྱ་ཁེབས་པར་མཛད་ནས་འདི་ཐམས་ཅད་དབང་གསུང་ནས་རྒྱུད་སྡེ་བདུན་ཅུ་རྩ་གཉིས་ཀྱི་ལུང་གནང་། སྦས་བཤད་རྣལ་འབྱོར་དབང་ཕྱུག་གི་བསྲུང་འཁོར་བིར་འཇོམས་སོགས་མང་དུ་གནང་བའི་ལོ་རྒྱུས་སྦས་ཏེ་གསུངས་པས་ཞིབ་ཏུ་གཞན་དུ་ཤེས་པར་བྱའོ། །དེ་ནས་བཀའ་རྒྱའི་ལོ་བཅོ་བརྒྱད་ཐིམ་པ་དང་། བླ་མ་རང་གི་བླ་མ་ཁམས་པ་ཨ་སེང་གིས་ལམ་འབྲས་ཁུངས་ཆོད་ནས་ཉིད་ལ་གསུང་ངག་རིན་པོ་ཆེ་མངའ་བར་གདའ་བས། བདག་ལ་ཚར་གཅིག་ཞུ་ཡི་གེ་ཞིབ་པ་གཅིག་ཐུགས་ལ་ཐོགས་ཞུས་པས། ཚར་གཅིག་གསུངས་ནས་སྔར་ཡི་གེ་གཅིག་ཀྱང་མེད་པ་ལ་ལམ་འབྲས་མདོར་བསྡུས་མ་མཛད་དེ་གནང་ངོ་། །དེ་ནས་ལོ་བཞིར་མ་གསུངས་པ་ལ་ཕྱིས་གསོལ་བ་འདེབས་པ་འགའ་ཞིག་གི་ངོར་གསུང་ངག་རྒྱས་པ་འདི་མི་རེ་རེ་ཙམ་ལ་གསུང་ངོ་། །དེ་ནས་ལྷ་གྲངས་བཞིན་དགུ་དང་ཉི་ཤུ་རྩ་ལྔ་དབང་བཞིན་དང་སོ་བདུན་དང་། དེ་ནས་འདིའི་ཏིང་ལ་ང་ཡོད་ལ་མ་འཆམ་པར་ཕྱིས་སྐུ་ཚེའི་སྨད་ལ་མ་ངེས་པར་གསུངས་སོ། །དེའི་དུས་སུ་རྡོ་རྗེའི་ཚིག་རྐང་གི་དབུ་ཞབས་གཉིས་དང་བར་དུ་གཉིས་ཏེ་མཆོད་པ་བཞི་མཛད། ཕྱིས་དབུ་ཞབས་གཉིས་དང་ཉམས་ཆག་བསྐང་བའི་སྐབས་སུ་གཅིག་སྟེ་གསུམ་མཛད། དེ་ནས་གཉིས་དང་གཅིག་དུ་ཡང་མཛད་དོ། །དེ་ནས་ཁམས་པ་རྒ་ཐེང་ལ་སོགས་པས་ལན་མང་དུ་གསོལ་བ་འདེབས་པའི་དོན་དུ་རྡོ་རྗེ་ཚིག་རྐང་ལ་བླ་མ་ཉིད་རང་གིས་སྔ་ཕྱིར་རྣམ་འགྲེལ་བཅུ་གཅིག་ཙམ་མཛད་རྒ་ཐེང་ནི་བླ་ཆེན་ཡུན་རིང་དུ་བསྟེན། རུ་མཚམས་སུ་བྱོན་ཙ་ན་རྒ་ཐེང་གི་ཟིན་བྲིས་མཐོང་མང་དུ་མཉན་པས་བཏུབ་པ་ཡོད་དམ་སྙམ་ཙ་ན་ནོར་བ་ལས་མི་འདུག འོ་ན་ང་ཤི་ནས་ཆོས་འདི་རབ་འཆད་པར་འདུག་སྙམ་ནས་རྒ་ཐེང་གི་དོན་དུ་རྒ་ཐེང་མ་བྱ་བ་དེ་མཛད་པ་ཡིན་གསུང་། ཞུའི་དོན་དུ་ཞུ་མ་མཛད་དེ། དེའང་ཐམས་ཅད་ཀྱི་རྗེས་ལ་དགེ་བཤེས་གཉག་གིས་ཞུས་པའི་ངོར་མཛད་པ་གཉག་མ་ནི། ཚིག་ཉུང་ཞིང་དོན་རྒྱས་ལ་བསྡེབ་ལེགས་ཏེ། ཐད་པར་དགོངས་ནས་དེ་སང་གི་བར་དུ་ཕྱག་དཔེ་བཞི་པོ་ཡོངས་སུ་གྲགས་གཞན་ཡུམ་དོན་མ་དང་། སྲས་དོན་མ་ལ་སོགས་པ་ཡོད་ཟེར་ཀྱང་འདི་ཡིན་མ་མཐོང་གསུང་མཛད་དོ། །དེ་ལྟ་བུའི་བླ་མ་ཆེན་པོ་ཀུན་དགའ་སྙིང་པོ་དེ་ལ་ཡོན་ཏན་དཔག་ཏུ་མེད་པ་མངའ་སྟེ་ཞང་གི་འགྲོན་ལར་རབ་གནས་ལ་སྤྱན་དྲངས་པ་ན། འཇམ་དཔལ་དྲི་མེད་ཀྱི་དཀྱིལ་འཁོར་བཞེངས་ནས་ཆོ་ག་མཛད་པས་དགེ་བཤེས་མང་པོ་འཚོགས་པ་ཚོའི་བློ་རུ་མི་ཆུད་པ་ཙམ་བྱུང་། སྒོ་ལྔར་ཆོས་འཁོར་གཅིག་ལ་བྱིན་པས་འཁོར་དགེ་བཤེས་གདུགས་ཕུབ་པ་རང་ལྔ་བརྒྱ་ཙམ་བྱུང་གསུངས། འདིའི་རྣམ་ཐར་རྒྱས་པ་རྗེ་བཙུན་རིན་པོ་ཆེས་མཛད་པར་བལྟའོ། །མདོར་ན་ཁ་བ་ཅན་གྱི་ཁྲོད་འདིར་གདུལ་བྱའི་དོན་དཔག་ཏུ་མེད་པ་རིམ་དང་ཅིག་ཆར་གྱིས་གྲོལ་བར་མཛད་དོ། །གཡས་རུ་སྟག་རིས་ཀྱི་སའི་ཆ་སྐྱ་བོ་ཁ་གདངས་ཀྱི་གཙུག་ལག་ཁང་དུ་དགུང་ལོ་དྲུག་ཅུ་རྩ་གཅིག་པ་ལ་པུར་སྦྱངས་པའི་མེའི་སྒྲ་ཐམས་ཅད་བདེ་མཆོག་རྩ་སྔགས་སུ་བྱུང་། མེའི་གསེབ་ན་བདེ་མཆོག་ཞལ་བཞི་ཕྱག་བཅུ་གཉིས་པ་རྣམ་པར་སྣང་མཛད་ཀུན་ཏུ་ཞལ་ལྟ་བུར་ཐམས་ཅད་ཀྱིས་མཐོང་། གཟང་རི་ཕུག་པས་གར་ཕྱིན་སར་ཞལ་འགྱུར་བར་མཐོང་། ངོ་མཚར་གྱི་ལྟས་དཔག་ཏུ་མེད་པ་མངོན་སུམ་དུ་བསྟན་ནས་སྐུ་གཤེགས་པའི་ཚུལ་བསྟན་ཏོ། །འོན་ཀྱང་དེའི་སྲས་ཀྱི་ཐུ་བོ་རྗེས་འབྲང་དང་བཅས་པས་དེང་སང་གི་བར་དུ་ཐུབ་པའི་བསྟན་པ་ཤིན་ཏུ་རྒྱུད་གསུམ་གདམ་ངག་དང་བཅས་པ་ཡབ་ཉིད་ལ་གསན་ཅིང་ཐུགས་སུ་ཆུད་པར་མཛད། ཕྱ་པ་ལ་ཚད་མ་དང་སྤྱོད་འཇུག་གསན་ཅིང་ཐུགས་སུ་ཆུད་པར་མཛད་དེ་རྒྱས་པར་མཛད་དོ། །དེ་ཡང་བླ་མ་ཆེན་པོ་ངེས་པར་རྡོ་རྗེ་འཆང་དང་མི་གཉིས་པའི་ཐུགས་མངའ་བ་དེའི་སྐུ་གསུང་ཐུགས་ཀྱི་སྲས་བཞི་བྱུང་། ཆེན་པོ་ཀུན་དགའ་འབའ་རེ་རྩད་ཚ་ཡིན་ཏེ་རྒྱ་གར་དུ་བྱོན། མཁས་པ་གཅིག་བྱུང་སྟེ་མུ་སྟེགས་པ་དང་རྩོད་པས་དུག་གིས་སྐུ་གཤེགས། དེ་ནས་འབྲོ་ཚ་གསུམ་ནི་སློབ་དཔོན་རིན་པོ་ཆེ་མཚན་བསོད་ནམས་རྩེ་མོ་ཡོན་ཏན་བསམ་གྱིས་མི་ཁྱབ་པ་མངའ་བ་མི་ཐུབ་ཟླ་བའི་སྤྲུལ་པར་བཞེད། དགུང་ལོ་ཞེ་གཉིས་པ་ལ་གཤེགས། དེ་ནས་རྗེ་བཙུན་པ། དེ་ནས་ཆོས་རྗེ་པའི་ཡབ་སྨོན་ཅུང་མཚན་དཔལ་ཆེན་འོད་པོ། རྗེ་བཙུན་རིན་པོ་ཆེ་འདིས་བླ་ཆེན་དང་སློབ་དཔོན་རིན་པོ་ཆེ་པ་དང་དགེ་བའི་བཤེས་གཉེན་གཞན་དང་གཞན་ལས་ཀྱང་། གསང་སྔགས་ཀྱི་རྒྱུད་སྡེ་མཐའ་དག་ཡན་ལག་དང་བཅས་པ་ཐམས་ཅད་གསན་ནས། ཐུགས་སུ་ཆུད་པར་མཛད་དེ། གསུང་ངག་རིན་པོ་ཆེ་འདི་ཞུ་བའི་དུས་སུ་དཀའ་བ་དཔག་ཏུ་མེད་པས་ལན་མང་དུ་གསོལ་བ་བཏབ་ཏེ། གསན་ཞིང་ཐུགས་སུ་ཆུད་པར་མཛད་ནས། སྐབས་འགའ་ཞིག་ཏུ་བསྒྲུབ་པ་ལ་སྙིང་པོར་མཛད་ནས་ཡོན་ཏན་གྱི་ཆ་དཔག་ཏུ་མེད་པ་ལ་མངའ་བརྙེས་སོ། །དུས་ཕྱིས་དཀའ་བའི་གནས་འགའ་ཞིག་མནལ་ལམ་གྱི་རྣམ་པས་རྣལ་འབྱོར་གྱི་དབང་ཕྱུག་ཉིད་ལ་ཞུས་པས། ཐེ་ཚོམ་གྱི་མདུད་པ་བྲལ་ཞིང་བླ་ཆེན་དང་སློབ་དཔོན་རིན་པོ་ཆེ་གཉིས་ལས་ཀྱང་མནལ་ལམ་དུ་ཞལ་ཡང་ཡང་མཇལ་ཞིང་དོན་འགའ་ཞིག་ཞུས་པས་གནང་སྟེ། མི་ཤེས་པའི་དྲ་བ་རྣམ་པར་བསལ་བས་ན་མི་མཚུངས་པའི་བློ་གྲོས་ཆེན་པོ་དེ། ཐུན་མོང་དུ་སློབ་མ་ལ་རྒྱལ་བའི་གསུང་རབ་འགྲེལ་པ་ཡན་ལག་དང་བཅས་པ་མན་ངག་ཏུ་བཅས་པ་ལ་འཆད་པ་དང་རྩོམ་པ་ལ་སོགས་གཞན་དོན་འབའ་ཞིག་མཛད་དེ། དགུང་ལོ་བདུན་ཅུ་བཞེས་པ་དང་དཔལ་ས་སྐྱའི་གཙུག་ལག་ཁང་དུ་མེ་བྱི་བའི་ལོ་ཁྲ་ཟླ་ཡི་ཡར་ངོའི་ཚེས་བཅུ་གཉིས་ཀྱི་ནུབ་མོ། ངོ་མཚར་གྱི་ལྟས་སྒྱུ་མར་གྱུར་པའི་ཆོས་ཀྱིས་ངེས་པའི་རྣམ་པར་འཕྲུལ་པ་བསམ་གྱིས་མི་ཁྱབ་པ་བསྟན་ནས་བདེ་བ་ཅན་དུ་སྐུ་གཤེགས་སོ། །འདིའི་རྣམ་པར་ཐར་པ་རྒྱས་པར་ཁོ་བོས་བཤད་པར་ག་ལ་ནུས། དེ་ཉིད་ཀྱི་གདུང་དང་ཉེ་བའི་ཆོས་སྲས་མཆོག་ཏུ་གྱུར་པའི་བདག་ཉིད་ཆེན་པོ་བཟང་པོའི་ཞབས་ཀྱིས་མཛད་པར་བལྟའོ། །དེ་ལྟ་བུའི་རྗེ་བཙུན་ཆེན་པོ་དེ་ལ། བླ་མ་ལོ་ཙཱ་བ་སྐུ་མཆེད་ཀྱིས་ཀྱང་ཉེ་འབྲེལ་ཀྱི་རྟོག་པ་སྤངས་ཏེ་རྡོ་རྗེ་འཆང་དང་མི་གཉིས་པའི་གུས་པ་ཆེན་པོས་མཉེས་པར་མཛད་ནས། རྒྱུད་དང་གསུང་ངག་ལ་སོགས་པ་མ་ལུས་པ་ཐམས་ཅད་ཇི་ལྟ་བ་བཞིན་དུ་ཐུགས་སུ་ཆུད་པར་མཛད་དོ། །དེ་ཡང་ཞིབ་ཏུ་བརྗོད་ན་འདི་ལྟར་ཐོས་ཏེ། བླ་མ་ལོ་ཙཱ་བ་འདིའི་རྣམ་པར་ཐར་པ་ནི་དང་པོ་ཆོས་རྗེ་པའི་རྣམ་ཐར་ནི་རིན་པོ་ཆེ་པའི་ཞལ་ནས་སློབ་དཔོན་མ་ཏི་ཙི་ཏྲས། ཀུན་མཁྱེན་མ་ལགས་ཀུན་མཁྱེན་ཁྱོད། །ཀུན་མཁྱེན་ཁྱོད་ཀོ་ཇི་ལྟར་རྟོགས། །གསུངས་པ་བཞིན་ཁོང་གི་ཡོན་ཏན་བརྗོད་པ་ལ་ཁོང་དང་མཉམ་པ་གཅིག་གིས་བརྗོད་དགོས་ཀྱི་གཞན་གྱིས་བརྗོད་མི་ནུས་ཀྱང་། བྱིན་རླབས་འབྱུང་བས་ཅུང་ཟད་བརྗོད་ན་ཆོས་རྗེ་པ་འདི་ཡུམ་གྱི་ལྷུམས་སུ་ཞུགས་པའི་དུས་སུ་ཡ་མཚན་གྱི་རྨི་ལྟས་ཀླུའི་རྒྱལ་པོ་རིན་པོ་ཆེའི་མགོ་རྒྱན་ལ་སོགས་པས་རྒྱན་པར་མཛད་ནས་བྱོན་པ་ཡིན་གསུངས། ལྷུམས་ན་བཞུགས་ཙ་ན་ཡུམ་ལ་ཏིང་ངེ་འཛིན་བཟང་པོ་ལ་སོགས་རྨི་ལྟས་བཟང་པོ་བྱུང་བསྟན་ཅིང་། བལྟམས་པ་ན་བྱང་ཆུབ་སེམས་དཔའ་བལྟམས་པའི་ལྟས་ཚོ་བྱུང་དང་སྐྱེད་ཅུང་ཟད་བསྲིངས་ཏེ་རིང་པོ་མ་ལོན་པ་ན་བག་ཆགས་སད་པའི་སྟོབས་ཀྱིས་ལེགས་པར་བཤད་པའི་སྐད་དུ་གསུངས་པས་ཡུམ་ན་རེ། འདི་ལ་གུ་བ་གཅིག་རང་མཆིས་བ་ལགས་སམ་ཟེར་བས། རྗེ་པས་སཾསྐྲི་ཏའི་སྐད་མཁྱེན་པས་ཁྱོད་ཀྱི་བུ་ལ་གུ་བ་བྱུང་དོགས་མེད་གསུངས། ཡང་གོག་ཐུལ་ཐུལ་བའི་དུས་ན་ས་ལ་ཕྱག་མཛུབ་ཀྱིས་ན་ག་ར་དང་ལན་ཚ་ལ་སོགས་པའི་རྒྱ་ཡིག་བྲིས་ཀྱིན་ཀློག་པའི་ཚུལ་མཛད་ཀྱིན་བསུབས་ཀྱིན་གཏོང་བ་བྱུང་གསུངས། རྒྱ་ཡིག་བོད་ཡིག་གཉིས་མ་བསླབས་པར་སྔ་མོར་ཤེས་འདུག་ཏེ། ཐོག་མར་འདི་ཤེས་དྲན་པ་མི་འདུག་གསུངས། བག་རེ་ཤེས་པར་ནུས་ཞེས་ཐོས་སོ། །གཞན་ཡང་སྤྱོད་ལམ་ཕུན་སུམ་ཚོགས་པ་ནི་ཀུན་གྱི་ཡིད་དུ་འོང་སྟེ་ཞི་བ་དང་། དུལ་བ་དང་ངང་རྒྱུད་བཟང་བ་དང་། འཇམ་པ་དང་རན་པར་སྨྲ་བ་ཡིད་གཞུངས་པ་དང་། ཡོན་ཏན་ལ་ཆེད་ཆེར་འཛིན་པ་དང་། བླ་མ་དང་རྒན་རིམ་ལ་གུས་པ་དང་ཞེ་ས་དང་རིམ་གྲོ་ཆེ་ཞིང་དབང་པོ་མི་རྒོད་པ་དང་། སེམས་ཅན་ལ་སྙིང་བརྩེ་བར་གྱུར་ཏོ། །དེ་ནས་ཆེར་སྐྱེས་པ་དང་ཡི་གེའི་རིགས་དང་རྒྱ་ཀློག་དང་བོད་ཀློག་དང་རྩིས་ཀྱི་བྱེ་བྲག་དང་། གསོ་སྤྱད་དང་རི་མོ་ལ་སོགས་པ་བཟོའི་བྱེ་བྲག་སྣ་ཚོགས་པ་དག་མ་བསླབ་པར་ཕུལ་དུ་བྱུང་བ་མཁྱེན་ནས་འཇིག་རྟེན་པ་ཀུན་ངོ་མཚར་དུ་གྱུར་ཅིང་ཀུན་གྱིས་སྔགས་སོ། །དེ་ནས་ཆོས་ཀྱི་རྗེ་དེ་ཉིད་ལ་ཡབ་མེས་ཀྱི་ཆོས་ཐམས་ཅད་ལེགས་པར་གསན་ཞིང་ཐུགས་སུ་ཆུད་པར་མཛད་ནས་དགུང་ལོ་དགུ་ལོན་བརྒྱད་པ་ཟེར་པ་ལ་མཚོ་སྐྱེས་གསུངས། བཅུ་གཉིས་པ་ལ་བརྟག་གཉིས་གསུངས། བཅུ་བཞི་པ་ལ་སཾ་བྷུ་ཊི་གསུངས། བཅོ་ལྔ་ལོན་པ་དང་ཡབ་མེས་ཀྱི་ཆོས་ཐམས་ཅད་ཐུགས་སུ་ཆུད་སློབ་གྲྭའི་སྐྱེ་བོ་ཕལ་པོ་ཆེ་ཐམས་ཅད་ངོ་མཚར་དུ་གྱུར་ཏོ། །དེ་ནས་བཟུང་སྟེ་གཞུང་ཆེན་པོ་རྣམས་ཀྱང་ཇི་ལྟ་བ་བཞིན་གསུངས་པས་རང་གི་སློབ་མ་རྣམས་ལ་བློ་གྲོས་ཀྱི་མིག་རྣམ་པར་བརྩལ་ཏོ། །དེ་ནས་དགུང་ལོ་བཅོ་བརྒྱད་པའི་དུས་སུ་མནལ་ལམ་དུ་ས་སྐྱའི་ལྟག་གི་བླ་ཆེན་གྱི་ཡུམ་གྱི་མཆོད་རྟེན་གྱི་དྲུང་དུ་སློབ་དཔོན་དབྱིག་གཉེན་ཡིན་ཟེར་བའི་དགེ་སློང་སྔོ་བསངས་དར་ཡོལ་བ་གཅིག་ལ་ཆོས་མངོན་པ་མཛོད་ཚར་གཅིག་གསན་སྐད། ཡང་དུས་གཞན་ཞིག་ཏུ་མནལ་ལམ་དུ་སློབ་དཔོན་ཕྱོགས་ཀྱི་གླང་པོའི་ཕུག་ཡིན་ཟེར་བ་གཅིག་ཏུ་བྱོན་ནས་ཚད་མའི་པོ་ཏི་མང་པོ་འདུག་པ་འདི་དག་གི་སྒོའི་ལྡེ་མིག་ཁྱོད་ལ་གཏོད་ཟེར་བ་དང་། ཐོག་མར་ཀུན་ལས་བཏུས་བལྟ་སྙམ་ཙ་ན། གཅིག་གིས་ཐེན་པ་གཅིག་བྱས་པས་མནལ་སད་དེ། ཕྱིས་མཐའ་འཁོབ་ཏུ་གཤེགས་པ་ལ་བལྟ་གསུངས། དེའི་རྗེས་ལ་རྟོགས་པ་ཁྱད་པར་ཅན་སྐྱེས་སོ། །དེ་ནས་དགུང་ལོ་བཅུ་དགུ་པའི་དུས་སུ་འཕྲང་དུ་དགེ་བཤེས་ཞུ་རྟུལ་ལ་བྱམས་ཆོས་དང་། ཚད་མ་ཅུང་ཟད་གསན་ནོ། །དགུང་ལོ་ཉི་ཤུ་པའི་དུས་སུ་ཉང་སྟོད་རྐྱང་ཐུར་དུ་དགེ་བཤེས་མཚུར་སྟོན་གཞོན་ནུ་སེངྒེ་ལ་རྣམ་ངེས་སྟོད་ཚར་བཞི་སྨད་ཚར་གཉིས་གསན་པས་ཚིག་དོན་མ་ལུས་པ་ཐུགས་སུ་ཆུད་ནས། རྐྱང་ཐུར་ན་བཞུགས་ཙ་ན་ཡབ་སློབ་དཔོན་གཅུང་སྐུ་བསྙུང་ནས་ཡར་བྱོན་པ་དང་སློབ་དཔོན་གཅུང་སྐུ་གཤེགས་རྗེས་ཀྱི་བྱ་བ་ཅི་རིགས་པ་མཚུད་པ་ཆོས་ཞག་འགའ་འཐེན་པར་ཞུས་པས་གྲྭ་པ་རྣམས་འཛུགས། ཁྱད་པར་དུ་ཡ་མ་སྟག་ཐེང་འཛུགས་པས་ཇོ་སྲས་ས་སྐྱ་བས་གྲྭ་པ་མཆོག་ན་ཉེད་ཙོ་འགྱེས་སོ། དེ་མིན་ན་ཆོས་ཤོད་ཟེར་ནས་བཤད་མཛད་དེ། དེའི་རྗེས་སུ་ཡོ་བྱད་མང་པོ་བསྣམས་ནས་རྐྱང་ཐུར་དུ་བྱོན་ཙ་ན་དབྱར་ཆོས་བ་འཁོར་དུ་བྱུང་ནས་དེར་རྣམ་གཞག་རྒྱ་ཆེན་པོ་མཛད་བཀའ་རྒྱས་འབྲིང་གསུམ་ཕུལ་ནས། ཆོས་དབུ་ནས་བསྐྱར་རམ་གསུངས་པ་ལ་མི་འཚལ་ཟེར་ནས་རྣམ་ངེས་དབུ་དང་གཞན་དོན་ནས་དབུ་བཙུགས་ཏེ་ཉིན་རེ་ལ་ཆོས་ཐུན་གཉིས་གཉིས་བཤད་ནས་གཞུང་དབུ་ཞབས་རྫོགས་པར་ཚར་གཅིག་ཐུགས་ལ་གསུངས་པས་ཐམས་ཅད་ངོ་མཚར་དུ་འཛིན། དེ་ཉིད་ལ་དུས་ཕྱིས་དབུ་མ་རིགས་ཚོགས་ཀྱང་གསན་ནོ། །དེ་ནས་ས་སྐྱར་བྱོན་ནས་སློབ་དཔོན་གཅུང་གི་ལྡད་ལ་སོགས་པ་རྗེས་ཀྱི་བྱ་བ་ཚར་ནས། རྐྱང་ཐུར་དུ་གསེར་མང་བ་གཅིག་གིས་སྣ་དྲངས་པའི་འབུལ་བ་སྐྱེལ་དུ་བྱོན་པའི་ལམ་ཀར། ཆུ་མིག་ཏུ་བླ་མ་ཤཱཀྱ་ཤྲཱི་དང་མཇལ་ཏེ་ཆོས་མཆོག་གསུང་བའི་འཕྲོ་ལ་སླེབས་ནས། སློབ་དཔོན་གྱིས་བོད་དཔེ་བཀྲམ་ནས་གསན་པཎ་ཆུང་ཚོ་ཁོང་ལ་ཁྲེལ་ནས་རྒོད་པས་བླ་མའི་ཞལ་ནས་བོད་དཔེ་བཀྲམ་པས་ཅི་ལ་ཕན་ཞེས་གསུངས་ཏེ། བླ་མས་མཚམས་ཀླག་ནས། དེའི་རྗེས་སུ་ཁྱོད་ཀློག་དང་གསུངས་པ་ལ་སློབ་དཔོན་གྱིས་བོད་དཔེ་ལ་རྒྱ་ཀློག་སཾསྐྲི་ཏའི་སྐད་ཀྱིས་ཀླག་པས་ཤིན་ཏུ་མཉེས་ཁྱེད་ཚོ་ཅི་ལ་རྒོད་ས་སྐྱ་པ་ཁོ་རང་གིས་ཤེས་ཀྱིས་འདུག་པ་གསུང་སྐད། དེའི་དུས་སུ་བླ་མའི་སློབ་མ་པཎྜི་ཏ་རྟོག་གེ་བ་ཆེན་པོ་དྷ་ན་ཤཱི་ལ་ལ་ཚད་མ་གསན། བལ་པོ་སཾ་གྷ་ཤྲཱི་ལ་སྒྲ་དང་ཚད་མ་རྣམ་འགྲེལ་ལ་སོགས་པ་གསན་ནོ་ཆོས་རྗེ་པའི་ཞལ་ནས་ང་བསོད་དེ་ཆེ་བར་བྱུང་རྒྱ་གར་ཤར་ནུབ་ན་སཾ་གྷ་ཤྲཱི་བས་སྒྲ་མཁས་པ་མེད་པར་འདུག་སྟེ་དེ་ངའི་ཙར་བྱུང་བ་ཡིན་གསུང་། །དེ་ནས་སློབ་དཔོན་གྱིས་རྐྱང་ཐུར་དུ་བྱོན་ནས་སློབ་དཔོན་ལ་སྔར་གྱི་འབུལ་བ་རྣམས་ཕྱག་ཏུ་ཕུལ་ནས་ཡར་བྱོན་པ་ན། བླ་མ་ཤཱཀྱ་ཤྲཱི་དབུས་སུ་གཤེགས་ཏེ་སློབ་དཔོན་གྱིས་པཎྜི་ཏ་སུ་གྷ་ཏ་ཤྲཱི་ས་སྐྱར་སྤྱན་དྲངས། སྒྲ་དང་ཚད་མ་དང་སྙན་ངག་སྡེབ་སྦྱོར་ལ་སོགས་པ་གསན་ཞིང་ཐུགས་སུ་ཆུད་པར་མཛད་དོ། །དེ་ནས་དུས་ཕྱིས་བླ་མ་ཤཱཀྱ་ཤྲཱི་གཙང་དུ་བྱོན་ཏེ་ཉུངས་ཆུང་དུ་བཞུགས་པའི་དུས་སུ་སློབ་དཔོན་ཆོས་གསན་དུ་བྱོན་པ་ལ་རབ་ཏུ་འབྱུང་བར་དགོངས་ཏེ། དེ་ལྟར་ཞུ་བའི་ཡི་གེ་རྗེ་བཙུན་གྱི་ཕྱག་ཏུ་ཕུལ་བས་གནང་སྟེ། དགུང་ལོ་ཉི་ཤུ་རྩ་བདུན་བཞེས་པའི་དུས་སུ་བླ་མ་ལ་མཁན་པོ་ཞུས། སློབ་དཔོན་སྤྱི་བོ་ལྷས་པ་ལ་ལས་ཆོག་ཞུས། དགེ་བཤེས་ཞུས་གསང་སྡེ་སྟོན་པ་མཛད་ནས། ཉང་སྨད་རྒྱན་གོང་གི་གཙུག་ལག་ཁང་དུ་ཟེར་ཀྱང་དེར་དབུ་སྐྲ་བཞར། ན་བཟའ་གསོལ་བ་མ་གཏོགས་པ། སྡོམ་པ་ཉུངས་ཆུང་དུ་བླངས་དགེ་སློང་གི་དགེ་འདུན་རྒྱ་མཚོའི་དབུས་སུ་རབ་ཏུ་བྱོན་ཏེ། རྙོག་པ་མེད་པའི་ཚུལ་ཁྲིམས་ཀྱིས་མཛེས་པར་བྱས་རྗེ་པ་ཡང་རབ་ཏུ་བྱུང་བ་ལ་མཉེས་པས་ད་རབ་ཏུ་བྱུང་ནས་བྱ་ཆ་དང་བསྲུང་སྡོམ་ལ་བརྩོན་པར་གྱིས་གསུངས་ནས་ཆོས་རྗེ་པའི་དྲུང་དུ་ཇོ་གདན་ཐུ་མོ་གཅིག་བཞག་ནས་འཕྲལ་གྱི་གསོལ་ལུགས། བཞུགས་ཚུལ་ཚུན་ཆོད་ལ་སྐྱོན་གཏོང་བ་གཅིག་ཡོད་གསུངས་སོ། །ཡང་མཁན་པོ་དེ་ཉིད་ལ་སྔ་ཕྱིར་ཆོས་གསན་པ་ནི་ཚད་མ་རབ་ཏུ་བྱེད་པ་སྡེ་བདུན་ལ་སྡེ་གསུམ་རྒྱན་དང་ཆོས་མཆོག་ལ་སོགས་པའི་འགྲེལ་པ་ཆེན་པོ་ཡན་ལག་དང་བཅས་པ་ཐམས་ཅད་གསན། རྒྱན་དང་ཆོས་མཆོག་ཅུང་མ་རྫོགས་པ་ཕྱིས་པཎྜི་ཏ་གཞན་ལ་གསན། ཡང་བླ་ཆེན་དེ་ཉིད་ལ་མངོན་པ་མཛོད་དང་། འདུལ་བ་མདོ་རྩ་དང་། སོ་སོར་ཐར་པ་དང་། དགེ་སློང་གི་ཀ་རི་ཀ་ལ་སོགས་པ་འདུལ་བའི་ཕྲན་དང་བཅས་པ་ཐམས་ཅད་གསན་ནོ། །ཡང་དེ་ཉིད་ལ་དཔལ་དུས་ཀྱི་འཁོར་ལོའི་འགྲེལ་པ་དྲི་མ་མེད་པའི་འོད་སྟོང་ཕྲག་བཅུ་གཉིས་པ་ལ་སོགས་པ་ཡན་ལག་དང་བཅས་པ་གསན་ནོ། །གཞན་ཡང་བདེ་མཆོག་དང་གསང་བ་འདུས་པ་འཕགས་སྐོར་དང་། ཡེ་ཤེས་ཞབས་ཀྱི་སྐོར་ལ་སོགས་པ་ཡང་གསན་ཏེ། དེ་རྣམས་ཀྱི་དབང་བསྐུར་བ་ཡང་ཞུས་ཤིང་ཐམས་ཅད་ཐུགས་སུ་ཆུད་པར་མཛད་དོ། །དེའི་རྗེས་སུ་སློབ་དཔོན་སྤྱི་བོ་ལྷས་པ་ལ་ཕ་རོལ་ཏུ་ཕྱིན་པ་བརྒྱད་སྟོང་པ་དང་ཉི་ཁྲི་འགྲེལ་པ་མན་ཆད་དང་། མངོན་པ་ཀུན་ལས་བཏུས་པ་ལ་སོགས་པ་སྤྱོད་ཕྱོགས་དང་གསང་སྔགས་ཀྱི་གདམ་ངག་ཕྲ་མོ་འགའ་ཞིག་དང་། བཀའ་གདམས་ལ་སོགས་པ་ཐམས་ཅད་གསན་ནོ། །གཞན་ཡང་ཐུགས་དམ་ལ་གཞོལ་བས་ཏིང་ངེ་འཛིན་དུ་མ་ལ་མངའ་བརྙེས་ཏེ། ཕྱི་ནང་གི་རྟེན་འབྲེལ་ཟབ་མོའི་འགྲོས་ཐུགས་སུ་ཆུད་པའི་སྟོབས་ཀྱིས་མ་འོངས་པའི་དོན་འགའ་ཞིག་འདི་ལྟར་འབྱུང་ཞེས་ལུང་སྟོན་པ་རྣམས་ནི་སློབ་མ་ཉུང་སེ་ལས་མེད་དུས་སུ་ང་དུས་ཕྱིས་སྐད་རིགས་མི་གཅིག་པའི་ས་གཅིག་ཏུ་ཕྱིན་ནས་བསྟན་པ་ལ་བག་ཙམ་ཕན་པ་གཅིག་འོང་བྱ་བ་གསུང་སྟེ་ཐོག་ཏུ་བབས་དེ་ཁོ་ན་བཞིན་དུ་འབྱུང་བ་མཐོང་བ་དང་གཞན་ཡང་འཇམ་དབྱངས་མཉེས་པའི་མཛད་པའི་རྟགས་ཐུན་མོང་མ་ཡིན་པ་དང་སྐབས་འགའ་ཞིག་ཏུ་ཐུགས་དམ་མཛད་པས་ཏིང་ངེ་འཛིན་བསམ་གྱིས་མི་ཁྱབ་པ་བྱུང་སྟེ་ཐ་མལ་གྱི་རྟོག་པ་ཡེ་མ་བྱུང་བ་དང་། མི་མང་པོའི་གསེབ་ཏུ་གཟིགས་རྟོགས་ལ་སོགས་པ་གང་མཛད་ཀྱང་གཞན་རྐྱེན་གྱིས་གཡེང་བར་མི་ནུས་པ་ལ་སོགས་པ་ཡོན་ཏན་བསམ་གྱིས་མི་ཁྱབ་པ་མངའ་འོ། །བྱིན་རླབས་ཀྱི་ཤུགས་ཤིན་ཏུ་ཆེ་བ་སྟེ། གསོལ་བ་བཏབ་ན་འདོད་པའི་དོན་འགྲུབ་པའི་མཐུ་ཕུན་སུམ་ཚོགས་པ་དང་ཡང་ལྡན་ནོ། །མདོར་ན་རིག་པའི་གནས་ལྔ་མཁྱེན་པ་རྒྱ་མཚོའི་ཕ་རོལ་ཏུ་ཕྱིན་པས་ཡོངས་སུ་རྫོགས་པའི་པཎྜི་ཏ་ཆེན་པོར་གྱུར་ཏེ། རྟོགས་པའི་ཏིང་འཛིན་དུ་མ་བརྙེས་པས་སྙན་པའི་གྲགས་པས་ཕྱོགས་ཀུན་ཏུ་ཁྱབ་ཅིང་གདུལ་བྱའི་སྐྱེ་བོ་དཔག་ཏུ་མེད་པ་སྨིན་ཅིང་གྲོལ་བར་མཛད་ལ། གཞན་ཡང་འཆད་པ་དང་རྩོད་པ་དང་རྩོམ་པ་ལ་སོགས་པ་མཁས་པའི་བྱ་བ་གསུམ་ལ་རབ་ཏུ་མཁས་པའི་བདག་ཉིད་ཆེན་པོ་འདི་ནི་རབ་ཏུ་གུས་པས་བསྟེན་པར་བྱའོ། །དེ་ནས་དགུང་ལོ་བདུན་ཅུ་བཞེས་པ་དང་ཤིང་ཕོ་ཕག་སྨལ་པའི་ཟླ་བའི་ཚེས་བཅུ་བཞི་ལ་རྒྱལ་ས་བྱང་ངོས་སུ་བདེ་བར་གཤེགས་སོ། །འདིའི་རྣམ་པར་ཐར་པ་རྒྱས་པར་བརྗོད་ཀྱིས་མི་ལངས་ཏེ་གདོན་མི་ཟ་བར་མགོན་པོ་འཇམ་པའི་དབྱངས་ཉིད་དུ་རིགས་པར་བྱའོ། །མི་དབང་གསུང་རབ་ཟས་ཀྱི་དགའ་སྟོན་ལ། །དོན་གཉེར་རྣ་བའི་སློངས་མོས་ཉེར་བསླངས་ཏེ། །རྣམ་སྤྱད་ལྕེ་ཡིས་མྱངས་པས་བདག་བློའི་ལུས། །སོམ་ཉིའི་རྒུད་ལས་རྣམ་གྲོལ་རབ་བརྟས་གྱུར། །གང་ཞིག་སྡེབ་ལེགས་སྙན་ཚིག་ཤས་ཆུང་ཡང་། །དོན་དང་མི་འགལ་ཅུང་ཟད་བྲིས་པ་ལས། །ཚིག་གི་གཏེར་མངའ་མཁས་པའི་ཚོགས་རྣམས་ཀྱིས། །རེ་ཤིག་བཟོད་པར་གསོལ་ལ་གཟུ་བོས་དཔྱོད། །འདིར་ནི་རང་ཉིད་དྲན་པ་གསོ་ཕྱིར་དང་། །དམ་པའི་གྲོགས་འགས་བསྐུལ་ནས་བརྡའ་སྤྲོད་པ། །དཔལ་ལྡན་བཟང་པོའི་ཞབས་སོགས་བླ་མ་ཡི། །རྣམ་ཐར་བྲིས་པའི་དགེ་དེས་མཆོག་ཐོབ་ཤོག །བླ་མ་བོད་ཀྱི་བརྒྱུད་པའི་རྣམ་ཐར་ཞིབ་མོ་རྡོ་རྗེ་ཞེས་བྱ་བ་མང་དུ་མཉན་ཞིང་ཞལ་ལས་བྲིས་ཏེ་ལེགས་པར་རྙེད་པ་འདི་ནི་ཤཱཀྱའི་དགེ་སློང་ཆོས་ཀྱི་རྒྱལ་པོ་ཞེས་བྱ་བས། གུང་ཐང་ན་ལ་ཙེ་གནས་པོ་ཆེའི་གཙུག་ལག་ཁང་དུ་སྦྱར་བ་འདི་ཡོངས་སུ་རྫོགས་སོ། །ལོ་རྒྱུས་ཀྱི་ཡི་གེ་འདི་བླ་མ་ལོ་ཙཱ་བ་ཆེན་པོའི་ཕྱག་ཏུ་ཕུལ་བས་མཉེས་ཏེ་རབ་དུ་བསྔགས་པས་ན་ཐེ་ཚོམ་མེད་པར་གུས་པས་ལོངས་ཤིག ཡུལ་དབུས་ཀྱི་བློ་གསལ་དམར་གྱིས་ཡི་གེ་འདི་དབྲི་བསྣན་མེད་པར་བྲིས་པ་ཡིན་ནོ།། །།དགེའོ།། །།